title: Raunioarvo

text: Raunioarvo (saks. "Ruinenwert") on sortuneiden rakennusten esteettistä ja kulttuurihistoriallista arvoa kuvaava käsite. Raunioarvonäkökohdat voidaan huomioida suunnitteluvaiheessa miettimällä, millä tavalla toteutettuna rakennuksesta jää aikanaan jäljelle mahdollisimman näyttävä ja pitkään ilman huoltoa säilyvä raunio.


title: Raunioarvo

text: Raunioarvon kannalta ideaalisessa tilanteessa merkittävien rakennusten rauniot säilyvät niin kauan, että ne kertovat oman aikansa arkkitehtuurivirtauksista ja laajemminkin kulttuurista vaikuttavalla tavalla vielä vuosisatojen päästä.


title: Raunioarvo

text: Raunioarvoteorian isänä pidetään arkkitehti Albert Speeriä. Hän kehitti teorian 1930-luvulla ja käsitteli sen muodostumista kirjallisesti vuonna 1969 julkaistussa muistelmateoksessaan "Erinnerungen". Saksaa vuosina 1934-1945 hallinnut diktaattori Adolf Hitler tuki teoriaa innokkaasti. Niinpä tuolloin suunniteltiinkin useita monumentaalisia rakennuksia, joiden oli tarkoitus kuvastaa tuleville sukupolville kansallissosialistisen Saksan vanhaa loistoa. Useimmat näistä rakennussuunnitelmista jäivät kuitenkin toteuttamatta.


title: Raunioarvo

text: Periaatteessa raunioarvoteoriaa voidaan soveltaa myös historiankirjoituksen vääristelyyn; vanhat rauniot eivät välttämättä välitä menneisyydestä totuudenmukaista käsitystä, vaan sen mielikuvan, jonka arkkitehdit ja rakennuttajat ovat halunneet aikakaudestaan jättää jäljelle. Käytännössä laajamittaista historioinnin manipulointia arkkitehtuurin avulla ei kuitenkaan tiedetä koskaan onnistuneesti tapahtuneen.


title: Raunioarvo

text: Esimerkiksi muinaisen Rooman, Egyptin ja Kreikan ajoilta säilyneet rauniot ilmentävät näkijöilleen raunioarvoa, joskaan näitä rakennuksia ja monumentteja suunniteltaessa ei tiettävästi huomioitu tarkoituksella raunioarvoteoriaa.


title: Raunioarvo

text: Lontoon Tate Britain -museossa keväällä 2014 avattu näyttely käsitteli sitä, miksi kuvat hylätyistä rakennuksista kiinnostavat yhä enemmän. Käsitteellisenä lähtökohtana näyttelyssä oli saksankielinen sana "Ruinenlust" eli rauniohalu ja ajatuksena oli tarkastella taiteilijoiden pakkomielteitä rapistuvaan ja ränsistyneeseen.


title: Raunioarvo

text: "Ruinenlust"-sana kuvaa psykopatologista uteliaisuutta tulla vedetyksi sellaiseen, mitä eniten pelkäämme. Emme pelkästään kompastele raunioissa, vaan etsimme niitä, norkoilemme niiden hoippuvissa, maatuvissa muodoissa – romahtamaisillaan olevien holvien, katkaistujen pylväiden, hajoavien jalustojen seassa – ja nautimme epäonnistumisen ja sortumisen värinästä, horjuvasta kokonaisuudesta.


title: Raunioarvo

text: Kiinnostus raunioituneita rakenteita ja paikkoja kohtaan ei ole vain himokasta. Niissä herää sekavia tunteita, kuten kauhua, nostalgiaa, katumusta – mutta myös eräänlainen vavahdus ja subliimi jännite. Monet taiteilijat vastaavat tähän ajatellen, että raunioita ei pitäisi tutkia pelkästään hieman epäilyttävällä tavalla, vaan ne pitäisi nähdä myös mahdollisuuksina.


title: Raunioarvo

text: Vesuviuksen purkauksessa vuonna 79 tuhoutuneesta Pompeijista tuli suosittu aihe sekä sen kaivausten käynnistyttyä vuonna 1748, kuin myös samanaikaisen antiikin jäänteisiin kohdistuneen kiinnostuksen takia. Ajan taiteen ja kirjallisuuden aiheena oli ajatus siitä, että menneisyyden tuho on historian varoitus sille, mitä saattaa tapahtua.


title: Raunioarvo

text: Kyseessä on tyytymättömyys nykyaikaisuuteen. Vaikka olisimme kuinka moderneja, vaikka saisimme aikaan valtavasti edistystä, kaikki kuitenkin loppuu. Kaikki tuhoutuu, kuten Kreikan ja Rooman kulttuurit.


title: Raunioarvo

text: Näyttelyn kuraattorin mukaan näkemys siitä, että menneisyyden tuho ulottuu nykyisyyteemme saattaa olla selitys niiden kuvien suosioon, jotka kuvaavat myös 1900-luvun teollista rappiota. Varsinkin Detroitin teollisen rappion kuvien suosion takana saattaa olla talouskriisin mukanaan tuoma herätys.


title: Raunioarvo

text: Näyttelyssä oli esillä valokuvaajien Yves Marchandin ja Romain Meffren kuvia vuonna 2010 julkaistusta kirjasta "Ruins of Detroit". Valokuvaajat kuvasivat myös hylättyjä, tuhottuja teattereita, jotka on muutettu kirkoiksi, kauppaliikkeiksi tai bingosaleiksi. He kuvasivat myös Nagasakin rannikolla Japanissa olevaa Hashiman saarta, joka oli kaivosteollisuuden palveluksessa, kunnes hylättiin täysin 1970-luvulla.


title: Raunioarvo

text: Kuraattorin mukaan raunion arvo on sen kyvyssä sallia meitä liikkumaan ajassa. Rauniot ovat viehättäviä, koska ne eivät ole vain asioita, jotka ovat selviytyneet ajassa, vaan ne myös osoittavat johonkin suuntaan. Valokuvaaja Marchandin mukaan raunio sallii näkymän sekä menneisyyteemme, että myös nykyisyyteemme, sekä siihen mitä on tulossa. Ne kaikki voi nähdä samanaikaisesti.


title: 39 (luku)

text: 39 (kolmekymmentäyhdeksän) on luonnollinen luku, jota edeltää 38 ja seuraa 40.


title: 39 (luku)

text: 39 on viiden peräkkäisen alkuluvun summa: 39 = 3 + 5 + 7 + 11 + 13. 39 on myös luvun 3 kolmen peräkkäisen potenssin summa: 3 + 3 + 3 = 3 + 9 + 27.


title: Desert Rose

text: Desert Rose on brittimuusikko Stingin ja algerialaisen rai-artisti Cheb Mamin yhdessä esittämä kappale Stingin vuoden 1999 albumilta "Brand New Day". Kappale julkaistiin myös singlenä tammikuussa 2000.


title: Desert Rose

text: Kappaleeseen tehtiin musiikkivideo, jossa Sting matkustaa aavikon halki Jaguar S-Type -autolla esittämään "Desert Rosen" yökerholle yhdessä Cheb Mamin kanssa. Videon valmistuttua Stingin manageri Miles Copeland III ehdotti Jaguar-yhtiölle yhteistyötä. Jaguar suhtautui asiaan myönteisesti ja otetta musiikkivideosta alettiin käyttää Jaguarin tv-mainoksena.


title: Varpaan tyvinivel

text: Varpaan tyvinivel () muodostuu kunkin jalkapöydän luun ja sitä vastaavan proksimaalisen varvasluun välille. Myös proksimaaliset varpaiden jänneluut osallistuvat nivelen muodostukseen. Kavio- ja sorkkaeläimillä niveltä kutsutaan myös vuohisniveleksi.


title: Gérard Gili

text: Gérard Gili (s. 7. elokuuta 1952) on ranskalainen jalkapallovalmentaja ja entinen pelaaja.


title: Gérard Gili

text: Gili debytoi 18-vuotiaana Olympique de Marseillen joukkueessa kaudella 1970–1971. Hän ei onnistunut vakiinnuttamaan paikkaansa seuran maalinsuulla huolimatta Jean-Paul Escalen lähdöstä 1971. Gili jätti Marseillen 1973 ja edusti seuraavina vuosina SC Bastiaa, FC Rouen'ta ja Olympique Alès'ta ennen kuin palasi Marseillen miehistöön 1981 lopettaen uransa seuran paidassa kaksi vuotta myöhemmin.


title: Gérard Gili

text: Gili työskenteli peliuransa jälkeen Olympique de Marseillen valmennuskeskuksessa, kunnes 1988 siirtyi ykkösjoukkueen päävalmentajaksi. Gili johdatti Marseillen kahteen perättäiseen Ranskan mestaruuteen sekä Coupe de Francen voittoon 1989. Elokuussa 1990 hän sai tehdä tilaa saksalaiselle Franz Beckenbauerille.


title: Gérard Gili

text: Syyskuussa 1990 Gili siirtyi FC Girondins de Bordeaux'n peräsimeen luotsaten seuran liigassa kymmenneksi. Hän jätti tehtävänsä kauden jälkeen palaten valmentajaksi 1992 kun hän korvasi puolalaisen Henryk Kasperczakin Montpellier Hérault SC:n päävalmentajana. Hän sai potkut seurasta marraskuussa 1994.


title: Gérard Gili

text: Joulukuun 1994 aikana Gili toimi kahden ottelun ajan Olympique de Marseillen väliaikaisena päävalmentajana Marc Bourrierin erottua. Hän palasi päävalmentajaksi jälleen syyskuussa 1995, kun seuran takaisin pääsarjaan nostanut Henri Stambouli jätti tehtävänsä. Gilin toinen päävalmennuskausi Marseillessa päättyi 1997.


title: Gérard Gili

text: 1999–2000 Gili luotsasi Egyptin maajoukkuetta ja johdatti joukkueen puolivälieriin Afrikan mestaruuskisoissa 2000. Valmennettuaan kahden kauden ajan SC Bastiaa Gili palasi vuonna 2004 Afrikkaan. Hän toimi Henri Michelin apulaisvalmentajana ja oli mukana nostamassa maata Afrikan mestaruushopealle ja MM-kisoihin 2006.


title: Gérard Gili

text: Kisojen jälkeen Michel jätti tehtävänsä ja saksalainen Uli Stielike tuli Norsujen luotsiksi. Gili jatkoi uraansa maan olympiamaajoukkueen peräsimessä ja johdatti Norsut Pekingin olympialaisiin 2008.


title: Gérard Gili

text: Tammikuussa 2008, vain hieman ennen Afrikan mestaruuskisojen alkua Uli Stielike jätti tehtävänsä Norsunluurannikon maajoukkueen peräsimessä poikansa vakavan terveystilanteen vuoksi. Gili nousi Stieliken eron jälkeen Norsujen peräsimeen.


title: Gérard Gili

text: Gilin johdolla Norsunluurannikko hallitsi alkulohkoaan Afrikan mestaruuskisoissa ja eteni vahvasti välieriin kaatamalla Guinean puolivälierissä 5–0. Välierissä Norsujen unelma kuitenkin romahti ja joukkue kärsi kisojen ensimmäisen tappionsa Egyptille 4–1. Pronssiottelussa Gilin luotsaama Norsunluurannikko kärsi 4–2 tappion isäntmaa Ghanalle.


title: Gérard Gili

text: Toukokuussa 2008 bosnialaisnen Vahid Halilhodžić valittiin Norsunluurannikon A-maajoukkueen päävalmentajaksi.


title: Gérard Gili

text: Gili jatkoi työskentelyään Norsunluurannikon nuorten maajoukkueessa, jonka kanssa hän oli selvinnyt Pekingin olympialaisiin. Gili johdatti Norsut 1. kierrokselta jatkoon lohkokakkosina, mutta tie katkesi puolivälierätappioon Nigerialle.


title: Gérard Gili

text: Marraskuussa 2008 Gili korvasi maanmiehensä Laurent Baniden qatarilaisseura Umm-Salal SC:n päävalmentajana. Gili luotsasi Umm Salalin Qatarin cupin mestariksi kaudella 2008/09. Menestystä tuli myös Aasian Mestarien liigasa, jossa seura oli ensimmäistä kertaa mukana ja eteni aina välieriin saakka. Kausi 2009/10 sujui kuitenkin kehnommin ja Gili sai potkut maaliskuussa 2010.


title: Gérard Gili

text: Elokuussa 2010 Norsunluurannikon jalkapalloliitto ilmoitti käyvänsä neuvotteluja Gilin palaamisesta maajoukkueen päävalmentajaksi. Pian huhujen tultua julkisuuteen Gili ilmoitti, ettei aio palata "Norsujen" päävalmentajaksi.


title: Gérard Gili

text: Joulukuussa 2011 Gili palasi Umm-Salalin päävalmentajaksi. Gili ei onnistunut kääntämään joukkueen huonoa kautta juurikaan paremmas ja Umm Salal oli lopulta Qatarin liigassa 11. Kauden jälkeen Gilin korvasi Bertrand Marchand. Gili palasi Umm-Salalin peräsimeen jo lokakuussa 2013. Kolmas yritys seurassa päättyi potkuihin vain parin kuukauden työskentelyn jälkeen joulukuussa 2013.


title: Vuohisnivel

text: Vuohisnivel tarkoittaa seuraavia asioita:


title: Brand New Day

text: Brand New Day on brittimuusikko Stingin kuudes studioalbumi, joka julkaistiin 28. syyskuuta 1999. Albumia myytiin yli kolme miljoonaa kappaletta.


title: Christopher Hitchens

text: Christopher Eric Hitchens (13. huhtikuuta 1949 Portsmouth, Britannia – 15. joulukuuta 2011 Houston, Yhdysvallat) oli brittiläis-yhdysvaltalainen kirjailija, toimittaja ja kirjallisuuskriitikko. Hän kirjoitti artikkeleita, kolumneja ja esseitä useisiin lehtiin, kuten "Vanity Fair", "The Atlantic", "The Nation" ja "Slate". Kirjoitustensa myötä hänestä tuli vakioesiintyjä television keskusteluohjelmissa ja kysytty luennoitsija.


title: Christopher Hitchens

text: Hitchens arvosti Thomas Jeffersonia ja George Orwellia ja arvosteli ankarasti muun muassa Äiti Teresaa, Henry Kissingeriä ja Bill Clintonia. Voimakkaiden mielipiteiden esittäjänä Hitchens sai osakseen sekä runsaasti kiitosta että voimakasta paheksuntaa. Poliittisena havainnoitsijana ja poleemikkona Hitchens aloitti uransa vasemmistolaisissa julkaisuissa. Hitchens alkoi tehdä eroa poliittiseen vasemmistolaisuuteen 1980-luvun lopulla, jolloin hän alkoi arvostella sitä taipumuksesta kulttuuriseen relativismiin ja länsimaiden syyttämiseen maailman ongelmista. Ratkaiseva sysäys oli länsimaisen vasemmiston ”vaisu reagointi” ajatolla Khomeinin Salman Rushdielle julistamaan fatwaan. New Yorkin syyskuun 11. päivän iskut vahvistivat hänen näkemystään siitä, että Yhdysvaltain on puututtava kansainvälisiin kriiseihin sekä arvosteluaan ”islamilaista fasismia” kohtaan.


title: Christopher Hitchens

text: Hitchens sanoi edustavansa valistuksen arvoja, kuten järkeä, tiedettä, vapaamielisyyttä sekä kirkon ja valtion eroa. Uskonnot edustivat Hitchensille totalitarismia, moraalisen vastuun ohittamista, suvaitsemattomuutta, järjettömyyttä ja väkivaltaa. Uskontokritiikistä ja ateismista hän kirjoitti vuonna 2007 ilmestyneessä kirjassaan "Jumala ei ole suuri: Kuinka uskonto myrkyttää kaiken".


title: Christopher Hitchens

text: Hitchens muun muassa sanoi olevansa pettynyt siihen, miten Yhdysvaltain uskonnollisissa yhteisöissä vastattiin syyskuun 11. päivän terrori-iskuihin. "Helsingin Sanomien" haastattelussa vuonna 2008 hän sanoi: ”Silloin olisi ollut hyvä hetki puolustaa yhteiskuntaa, joka erotti valtion ja kirkon toisistaan ja antoi arvon sananvapaudelle ja vapaalle tutkimukselle. Mutta ei!” Maailman uskonnollisimman maan Hitchens sanoo olevan Pohjois-Korea. Hitchensin mukaan se on käytännössä teokratia, valtio jota hallitsee jumalhahmo.


title: Christopher Hitchens

text: Hitchensin mielestä Äiti Teresa ei ollut köyhien vaan köyhyyden ystävä. Todellista köyhien auttamista olisi Hitchensin mukaan ollut naisten tasa-arvo ja koulutus. Hitchens puolusti islam-kriitikko Ayaan Hirsi Alia ja Muhammad-pilapiirroksia julkaissutta "Jyllands-Postenia".


title: Christopher Hitchens

text: Etenkin islaminuskoisia loukanneiden pilapiirrosten myötä nousseen kohun yhteydessä Hitchens painotti, että sananvapauteen tulee nimenomaan kuulua oikeus loukata. Hän käytti esimerkkinä myös Ranskassa säädettyä lakia, jonka mukaan holokaustin kieltäminen on rikos. Tämä on hänen mukaansa väärä lähtökohta, joka antaa radikaalille näkemykselle enemmän tukea kuin estäisi sen yleistymistä. Typerien näkemysten ilmaisun tulisi Hitchensin mukaan johtaa ilmaisijan ja näkemyksen naurunalaistamiseen, joka riittää typeryyksien tukahduttamiseen. Tämä on sivistyneelle kanssakäymiselle arvollisempi tapa kuin kieltely. Hitchens painotti myös voimakkaasti, että loukkaantua saa, mutta loukkaantumista ei ole oikeutta ilmaista väkivalloin.


title: Christopher Hitchens

text: Hitchens oli lähtöisin vaatimattomista oloista, mutta vanhemmat halusivat kouluttaa hänet kalliissa yksityiskouluissa. Hän opiskeli Oxfordin yliopistossa, mutta sanoi eläneensä siellä kaksoisroolissa, työläisväkeen samastuvana vasemmistolaisena, joka seurusteli sujuvasti yläluokan kanssa. Hänen ystäväpiiriinsä kuuluivat muiden muassa kirjailijat Martin Amis ja Ian McEwan.


title: Christopher Hitchens

text: Hitchens muutti Yhdysvaltoihin 1980-luvun alussa. Hän asui Washingtonissa. Hitchensistä tuli Yhdysvaltain kansalainen 13. huhtikuuta 2007, joka on hänen oma syntymäpäivänsä ja myös hänen sankarinsa Thomas Jeffersonin syntymäpäivä.


title: Christopher Hitchens

text: Hitchens avioitui ensimmäisen kerran Eleni Meleagroun kanssa 1981. Pariskunnalla oli poika ja tytär. Vuonna 1989 Hitchens erosi Meleagrousta ja avioitui yhdysvaltalaisen Carol Bluen kanssa. Heillä oli yksi tytär.


title: Christopher Hitchens

text: Syöpää sairastanut Hitchens kuoli keuhkokuumeeseen joulukuussa 2011 Teksasin Houstonissa sijaitsevassa sairaalassa. Hän oli kuollessaan 62-vuotias.


title: Christopher Hitchens

text: "Suomen Kuvalehteen" kirjoittaneen toimittaja Marko Maunulan mukaan Hitchens oli pahimmillaan mahtipontinen ja rasittava, parhaimmillaan rohkea, terävä ja omaperäinen ajattelija. Matti Apunen kirjoitti "Helsingin Sanomissa" Hitchensin edustaneen kaikkea sitä, mikä länsimaisessa älymystössä ja journalismissa on ollut parasta: sivistystä, johdonmukaista ajattelua ja pelottomuutta. Apusen mukaan Hitchensin teoksissa ilmeni kielen rikkaus ja laaja kirjallisuuden tuntemus.


title: Ella Adajevskaja

text: Elisabeta Georgijevna "Ella" Adajevskaja (; 29. tammikuuta 1846 Pietari – 26. heinäkuuta 1926 Bonn) oli venäläinen säveltäjä ja pianisti.


title: Ella Adajevskaja

text: Adajevskajan tunnetuimpia opettajia olivat Adolf von Henselt, Alexander Dreyschock ja Anton Rubinstein. Hän piti ensimmäisen julkisen konserttinsa Pietarissa talvella 1861/1862 ja sai pian osakseen laajaa seurantaa eri puolilla Eurooppaa.


title: Ella Adajevskaja

text: Adajevskajan sävellystuotantoon kuuluu muun muassa kaksi oopperaa 1870-luvulta sekä 24 preludia pianolle ja laulajalle vuosilta 1903–1907. Hän eli 80-vuotiaaksi.


title: Sandi Simcha DuBowski

text: Sandi Simcha DuBowski (s. 16. syyskuuta 1970) on yhdysvaltalainen elokuvaohjaaja ja -tuottaja. Hän syntyi juutalaiseen perheeseen New Yorkissa.


title: Sandi Simcha DuBowski

text: DuBowski tunnetaan elokuvista "Trembling Before G-d" (2001) ja "A Jihad for Love" (2007). Ensimmäisessä hän työskenteli ohjaajana ja tuottajana, mutta jälkimmäisessä vain tuottajana.


title: Sandi Simcha DuBowski

text: Molemmat DuBowskin pääteokset käsittelevät seksuaalisen suuntautumisen suhdetta uskontoon.


title: Gerard De Geer

text: Gerard Jakob De Geer (myös "Gerhard de Geer") (1858-1943) oli ruotsalainen geologi, joka oli etenkin kvartäärigeologian uranuurtajia.


title: Gerard De Geer

text: De Geer kehitti lustosavikronologiaksi kutsutun menetelmän, jolla voi ajoittaa geologisia maastonmuotoja, esimerkiksi tutkia järvien ikää niiden pohjan savikerroksista. De Geer todisti myös sen, että maan kohoaminen (eli meren laskeminen, kuten siihen asti ilmiötä oli kutsuttu) Skandinaviassa johtuu mannerjään aiheuttaman painauman oikenemisesta. De Geerin mukaan ovat saaneet nimensä myös De Geer -moreenit, jotka ovat eräs jäätikön synnyttämistä moreenin pinnanmuodoista.


title: Gerard De Geer

text: De Geer oli hollantilaista De Geer -ylimyssukua, joka oli asettunut Ruotsiin 1600-luvulla. Hänen isänsä Louis De Geer ja isoveljensä Louis De Geer nuorempi olivat Ruotsin pääministereitä, ja Gerard De Geer itse toimi kansanedustajana vuosina 1900–1905.


title: Vladimir Garin

text: Vladimir Vladimirovitš Garin (; 26. tammikuuta 1987 Leningrad, Neuvostoliitto – 24. kesäkuuta 2003 Rautu, Leningradin alue, Venäjä) oli venäläinen näyttelijä. Hän ehti lyhyen elämänsä aikana esiintyä Andrein roolissa kansainvälisessä menestyselokuvassa "Isän paluu" (2003).


title: Vladimir Garin

text: Garin syntyi Pietarissa, silloisessa Neuvostoliiton Leningradissa. Hän hukkui ollessaan soutamassa järvellä 16-vuotiaana.


title: Aroup Chatterjee

text: Aroup Chatterjee on intialainen lääkäri. Hän kirjoittanut kirjan "Mother Teresa: The Final Verdict", jossa hän pyrkii kyseenalaistamaan Äiti Teresan maineen epäitsekkään palvelutyön vertauskuvana. Chatterjee työskenteli aiemmin lääkärinä Äiti Teresan perustamassa järjestössä Rakkauden lähettiläät, ja hän on syyttänyt tätä Kalkuttan kaupungin maineen aiheettomasta mustaamisesta. Chatterjee myös väittää, että Äiti Teresa on liioitellut köyhien keskuudessa tekemäänsä työtä ja ettei tämä käyttänyt saamaansa suurta avustussummaa köyhien auttamiseen ja että ihmiselle annettu sairaanhoito oli täysin riittämätöntä.


title: Aroup Chatterjee

text: Chaterjeen arvostelu oli herätteenä dokumenttiohjelmalle "Hell's Angel", joka nähtiin Britanniassa Channel 4 -kanavalla. Ohjelman kertojana toimi toinen tunnettu Äiti Teresan arvostelija, Christopher Hitchens, joka tuotti ohjelman yhdessä Tariq Alin kanssa. Chaterjee on arvostellut dokumenttia sensaatiohakuisuudesta mutta ei ole kommentoinut väitteiden totuudenmukaisuutta. Chaterjee ja Hitchens olivat ainoat viralliset vastustajat, kun katolinen kirkko aloitti 2003 Äiti Teresan autuaaksijulistamisprosessin.


title: Rufus Sewell

text: Rufus Frederik Sewell (s. 29. lokakuuta 1967, Twickenham, Iso-Britannia) on englantilainen näyttelijä. Hän on esiintynyt muun muassa elokuvissa "Dangerous Beauty" (1998), "Dark City" (1998), "Ritarin tarina" (2001), "Silmänkääntäjä" (2006), ja "The Tourist" (2010), sekä television minisarjassa "Taivaan pilarit" (2010). Hän näyttelee myös teatterissa ja on palkittu roolitöistään näyttämöllä.


title: Rufus Sewell

text: Sewellin äiti Jo oli walesilalinen taiteilija ja isä William australialainen animaattori, joka oli tekemässä The Beatlesin animaatioelokuvaa "Keltainen sukellusvene" (1968). Sewell kasvoi äitinsä hoivissa viisivuotiaasta lähtien ja hänen isänsä kuoli kun Sewell oli 10-vuotias.


title: Rufus Sewell

text: Kapinallisen teini-iän jälkeen Sewell pääsi "London's Central School of Speech and Drama" -kouluun, missä hän opiskeli näyttelemistä kolmen vuoden ajan. Hän alkoi näytellä teatterissa ja elokuvissa vuodesta 1989 alkaen ja sai vuonna 1992 parhaan tulokkaan palkinnon Lontoon teatterikriitikoilta sekä Olivier-palkintoehdokkuuden seuraavana vuonna Tom Stoppardin näytelmästä "Arcadia".


title: Rufus Sewell

text: Vuonna 1994 Sewell tuli Englannin televisioyleisön tietoisuuteen minisarjasta "Middlemarch". Vuonna 2008 hän sai ensimmäisen pääroolinsa CBS:n televisiosarjassa "Eleventh Hour", joka ei kuitenkaan menestynyt. Vuonna 2010 Sewell näytteli television minisarjassa "Taivaan pilarit" ja elokuvassa "The Tourist". Vuonna 2012 hän näytteli elokuvassa "".


title: Rufus Sewell

text: Sewell voitti vuonna 2007 Laurence Olivier -teatteripalkinnon ja oli 2008 Tony-palkintoehdokkaana ja 2006 BAFTA-ehdokkaana.


title: Rufus Sewell

text: Sewell on ollut kahdesti naimisissa, vuosina 2000 ja 2004–2006. Hänellä on poika William, joka syntyi 2002.


title: Lieksan Into

text: Lieksan Into on vuonna 1908 perustettu lieksalainen urheiluseura. Alkuvuosina seuran liikuntalajeina olivat mm. voimistelu, yleisurheilu, paini, painonnosto, nyrkkeily, hiihto, lentopallo ja pöytätennis. Alkuvuosien tunnetuin urheilija oli MM-tason painija Taavi Tamminen. Tamminen voitti hopeaa Antwerpenin olympiapaineissa vuonna 1920. Tämänhetkisinä aktiivilajeina ovat salibandy ja kaukalopallo.


title: Lieksan Into

text: Kaudella 2006–2007 Into voitti Suomen kaukalopalloliiton mestaruuden eli ensimmäisen divisioonan. Kaudella 2007–2008 Into pelasi Kaukalopalloliigaa, sijoittuen siinä tulokaskaudellaan seitsemänneksi. Seuraavalla kaudella pelaajapulan vaivatessa Innon sijoitus oli kymmenes. Kauden jälkeen Into luopui liigapaikastaan ja pelasi kaudella 2009–2010 ensimmäistä divisioonaa voittaen runkosarjan ja sijoittuen toiseksi lopputurnauksessa. Kaudella 2010–2011 Into sijoittui lopputurnauksessa kolmanneksi. Kaudella 2012–2013 Into pelasi Itä-Suomen alueen GP-sarjaa sijoittuen toiseksi.


title: Lieksan Into

text: Salibandyssä Into nousi kaudeksi 2012–2013 neljänteen divisioonaan. Ensimmäisellä kaudellaan neljännessä divisioonassa Into sijoittui runkosarjassa kolmanneksi. Kauden 2016-2017 päätteeksi Into putosi takaisin 5. divisioonaan.


title: Tom Stoppard

text: Sir Tom Stoppard OM CBE (s. 3. heinäkuuta 1937 Zlín, Tšekkoslovakia) on brittiläinen näytelmäkirjailija ja elokuvakäsikirjoittaja.


title: Tom Stoppard

text: Stoppard syntyi Tšekkoslovakiassa juutalaiseen perheeseen. Hän pakeni Singaporeen ja lopulta Intiaan, mutta menetti varhaisella iällään isänsä, joka menehtyi japanilaisten sotavankina. Hän lopetti koulunsa 17-vuotiaana ja työskenteli sen jälkeen toimittajana.


title: Tom Stoppard

text: Stoppardin tunnetuimpien töiden joukossa on 26. elokuuta 1966 kantaesityksensä saanut näytelmä "Rosencrantz & Guildenstern Are Dead", jota on esitetty suomeksi nimellä "Haukat ja haikarat". Muita Suomessa nähtyjä Stoppardin näytelmiä ovat "Arkadia" (Suomen Kansallisteatteri 1994, suom. Rauno Ekholm, ohj. Antti Einari Halonen) ja "Rock’n’Roll" (Helsingin Kaupunginteatteri 2008, suom. Kersti Juva, ohj. Kari Rentola).


title: Tom Stoppard

text: Hänen käsikirjoittamiaan elokuvia ovat "Brazil – tämän hetken tuolla puolen" (1985) ja "Rakastunut Shakespeare" (1998). Hänet otettiin Ansioritarikunnan jäseneksi vuonna 2000.


title: Tom Stoppard

text: Stoppardille on myönnetty muun muassa Oscar, Golden Globe, useita Tony-palkintoja, Venetsian elokuvajuhlien Kultainen leijona ja Berliinin elokuvajuhlien Hopeinen karhu.


title: Joseph Fiennes

text: Joseph Alberic Twisleton-Wykeham-Fiennes (s. 27. toukokuuta 1970 Salisbury, Wiltshire, Iso-Britannia) on brittiläinen näyttelijä.


title: Joseph Fiennes

text: Joseph Fiennes tunnetaan parhaiten rooleistaan elokuvissa "Elisabet" (1998), "Rakastunut Shakespeare" (1998), "Luther" (2003) ja "Vihollinen porteilla" (2001). Hän oli vuonna 1999 ehdolla Bafta-palkinnon saajaksi roolistaan elokuvassa "Rakastunut Shakespeare".


title: Joseph Fiennes

text: Fiennes esitti FBI-agentti Mark Benfordia ABC:n draamasarjassa "FlashForward" vuosina 2009–2010.


title: Joseph Fiennes

text: Salisburyssa syntynyt Fiennes on esiintynyt menestyksellä myös näytelmissä. Hänen isänsä Mark Fiennes oli valokuvaaja ja äitinsä Jennifer Lash kirjailija ja taidemaalari. Myös hänen veljensä Ralph Fiennes on näyttelijä.


title: Raja (albumi)

text: Raja on lemiläisen thrash metal -yhtye Stam1nan kolmas albumi. Se ilmestyi 13. helmikuuta 2008, kolmisen vuotta yhtyeen esikoisalbumin julkaisun jälkeen. Albumi sijoittui Suomen albumilistalla parhaimmillaan ensimmäiseksi.


title: Raja (albumi)

text: Raja sisältää muihin Stam1nan albumeihin nähden suoraviivaisempaa, yksinkertaistetumpaa perinteisempää thrash metallia. Tempoltaan levy on myös hieman muita Stam1nan albumeita nähden nopeampi.


title: Raja (albumi)

text: "Raja" äänitettiin vuoden 2007 lopulla Lemin Purple Fly -studiossa. Albumin tuotti Janne Joutsenniemi ja miksasi Miitri Aaltonen. Äänitysten lomassa yhtye kävi konsertoimassa Baltiassa ja Saksassa yhdessä Apocalyptican kanssa. Yhtyeen laulaja-kitaristi ja sanoittaja Antti Hyyrynen sanoo albumin nimen ja sanoitusten viittaavan rajoihin ja niiden hakemiseen. Levyllä lähestytään hänen mukaansa myös musiikillisia äärirajoja.


title: Raja (albumi)

text: Vuoden 2007 esiintymisissään yhtye soitti jo ennakkoon albumin kappaletta ”Luova hulluus”, joka tunnettiin tuolloin vielä nimellä ”Sokea hullu”. Toinen kuultu kappale ”Tässä on aseeni” äänitettiin nimellä ”Yhdeksän tien päät” ja julkaistiin myöhemmin "Vanhaa paskaa" -kokoelma-albumilla.


title: Raja (albumi)

text: Albumilla vieraileva Sonja Nurmela on lappeenrantalainen laulaja, joka tunnetaan muun muassa "Idolsin" ensimmäisen tuotantokauden loppukilpailijana. Tommy Tuovinen puolestaan on helsinkiläisen MyGrain-yhtyeen laulaja. Kosketinsoittaja Emil Lähteenmäki on ollut mukana Stam1nan live-esiintymisissä kesästä 2007 lähtien, ja hänen soittoaan kuultiin jo yhtyeen edellisellä "Uudet kymmenen käskyä" -albumilla. Myös Mokoma-yhtyeen kitaristi ja Sakara-levy-yhtiön toimitusjohtaja Tuomo Saikkonen vierailee albumilla.


title: Raja (albumi)

text: Albumilta ei ole julkaistu singlejä, mutta kappaleesta ”Lääke” kuvattiin Medialouhoksen Jouni Kallion ohjaama ja käsikirjoittama musiikkivideo, jonka Hyyrynen leikkasi. "Napakymppi"-ohjelmaa parodioivassa videossa nähdään muun muassa Kaarle Viikate juontajan ja Rakel Liekki neiti XXX:n roolissa. Video palkittiin Kultapumpelilla vuoden 2008 Oulun musiikkivideofestivaaleilla. Albumin toinen musiikkivideo kappaleesta ”Muistipalapelit” sisältää yhtyeen "Jorma tai Lasse" -kevätkiertueella kuvattua materiaalia. Videon on ohjannut niin ikään Medialouhoksen Tuomas Petsalo.


title: Raja (albumi)

text: Ville Hyyrysen suunnittelemassa albumin kansitaiteessa esiintyy jo esikoisalbumin kannesta tuttu hammaslogo.


title: Raja (albumi)

text: Kaikista sanoituksista vastasi Antti Hyyrynen ja sovituksista Stam1na. Sanoitusapuna toimi YUP:stä tunnettu Jarkko Martikainen.


title: David Michaels

text: David Michaels (s. 1964 Manchester, Yhdistynyt kuningaskunta) on brittiläinen näyttelijä. Hän esitti ITV:n draamasarjassa "Sydämen asialla" tohtori Neil Boltonia tuotantokausina 1997–1999. Neil Bolton poistui sarjasta mentyään palavaan taloon pelastamaan pientä lasta, mutta menehtyi tulipaloon. Hän on esiintynyt myös "The Bill" sarjassa vuosina 2000–2003.


title: Lionel Blue

text: Lionel Blue (6. helmikuuta 1930 Lontoo – 19. joulukuuta 2016) oli brittiläinen reformijuutalainen rabbi. Hän tuli tunnetuksi liberaaleista uskonnollisista näkemyksistään, ja hän oli avoimesti homoseksuaali.


title: Lionel Blue

text: Blue syntyi Lontoon East Endissa ja opiskeli Oxfordin sekä Lontoon yliopistoissa. Hän oli 57-vuotias, kun hänellä todettiin epilepsia. Sairauden puhkeamisen tarkkaa syytä ei onnistuttu määrittämään.


title: Owen Chadwick

text: William Owen Chadwick KBE (20. toukokuuta 1916 – 17. heinäkuuta 2015) oli brittiläinen historioitsija. Chadwick opiskeli Cambridgen yliopistossa, jossa hän myöhemmin loi pitkän uran. Hänellä oli siellä kaksi virkaa 25 vuoden ajan, ja hän oli tliopiston varakanslerina 1960-luvun opiskelijalevottomuuksien aikana.


title: Owen Chadwick

text:
Chadwick sai vihkimyksen anglikaanikirkon papiksi. Hän saavutti mainetta kirkkohistorian tutkijana ja aseman yhtenä alan aikansa tunnetuimmista nimistä.
Chadwickin teoksia on käytetty alan oppikirjoina vuosikymmenten ajan. Hän kirjoitti myö yleistajuisia teoksia. Chadwickin tyylille olivat ominaisia lyhyet virkkeet ja kappaleet, hänen sanotaan käyttäneen vähemmän sivulauseita kuin kenenkään muun aikamme kirjailijan.


title: Owen Chadwick

text: Hänestä tuli Brittiläisen imperiumin ritarikunnan ritarikomentaja vuonna 1982 ja Ansioritarikunnan jäsen vuonna 1983.


title: Owen Chadwick

text: Chadwick oli teologi Henry Chadwickin (1920–2008) veli.


title: John Fleming

text: John Fleming (10. tammikuuta 1785 Bathgate–18. marraskuuta 1857 Edinburgh) oli skottilainen eläintieteilijä ja geologi.


title: John Fleming

text: Fleming opiskeli Edinburghin yliopistossa ja sai opintonsa päätökseen 1805. Vuonna 1806 hän sai papin viran Skotlannin kirkossa ja hänet osoitettiin Bressayn seurakuntaan, jossa hän toimi vuoteen 1808, ja jonka jälkeen hän palveli eri seurakunnissa vuoteen 1834 saakka. 25. helmikuuta 1813 hänet valittiin Edinburghin Royal Societyn jäseneksi. 1814 hänelle myönnettiin teologian tohtorin arvo St. Andrewsin yliopistossa.


title: John Fleming

text: Vuodesta 1834 alkaen hän toimi luonnonhistorian luennoitsijana University and King's Collegessa Aberdeenissa. 1843 hän liittyi Skotlannin Vapaakirkkoon (Free Church of Scotland). 1845 hänet valittiin Edinburghin New Collegen (Free Church) luonnontieteiden professoriksi.


title: John Fleming

text: Fleming kuvaili ja nimesi linnuista muun muassa hopeafasaanien suvun "Lophura" vuonna 1822.


title: Flotsam and Jetsam

text: Flotsam and Jetsam on yhdysvaltalainen speed/thrash metal -yhtye. Basisti Jason Newsted perusti yhtyeen vuonna 1983 Phoenixissa, Arizonassa. Vuonna 1986 hän kuitenkin erosi yhtyeestä liittyäkseen Metallicaan.


title: Warren Jeffs

text: Warren Steed Jeffs (s. 3. joulukuuta 1955 San Francisco) on yhdysvaltalaisen moniavioisuutta harjoittavan uskonlahkon entinen johtaja. Hän johti FMAP-kirkkoa vuosina 2002–2007.


title: Warren Jeffs

text: Warren Jeffsillä kerrotaan olleen 80 vaimoa, yli 250 lasta, ja noin 10 000 kannattajaa jotka katsoivat hänen olevan profeetta. Jeffs tuomittiin syksyllä 2007 vankeuteen "kymmenestä vuodesta elinkauteen" avunannosta raiskaukseen Utah'ssa. Hän oli pakottanut 14-vuotiaan tytön avioliittoon 19-vuotiaan serkun kanssa. Häntä on syytetty vastaavista rikoksista myös Arizonassa, ja hän päätyi FBI:n kymmenen etsityimmän henkilön listalle 6. toukokuuta 2006. Hän omistaa uskonlahkon tilan, jolta on otettu viranomaisten huostaan satoja lapsia, joiden vanhemmista ja oloista on epäselvyyttä. Warren on tällä hetkellä vankilassa, ja hän saa hakea seuraavan kerran ehdonalaiseen vuonna 2038.


title: Duodesimaalijärjestelmä

text: Duodesimaalijärjestelmä on lukujärjestelmä, jossa kantalukuna on 12. Kymmenjärjestelmän lukua 10 merkitään duodesimaalijärjestelmässä usein kirjaimella A ja lukua 11 kirjaimella B.


title: Duodesimaalijärjestelmä

text: Luvulla on 12 on kuusi jakajaa: 1, 2, 3, 4, 6 ja 12, joista 2 ja 3 ovat alkulukuja. Duodesimaalijärjestelmä on tästä syystä kätevämpi lukujärjestelmä murtolukujen laskemisessa kuin esimerkiksi kymmenjärjestelmässä, vigesimaalijärjestelmässä, binaarijärjestelmässä tai heksadesimaalijärjestelmässä. Luvulla 10 on neljä jakajaa: 1, 2, 5 ja 10, joista 2 ja 5 alkulukuja. Vigesimaalijärjestelmässä tämä jakajien joukko kasvaa luvuilla 4 ja 20, eikä saada lisää alkutekijöitä. Tällöin jakajia on yhtä monta kuin duodesimaalijärjestelmässä (6), mutta kantaluku on myös suurempi. Lisäksi alkulukutekijä 5 on vähemmän hyödyllinen kuin luku 3, koska 33,3 % luvuista on kolmella jaollisia, kun taas vain 20% on viidellä jaollisia. Luvulla 2 on kaksi jakajaa: 1 ja 2, ja luvulla 16 on viisi jakajaa: 1, 2, 4, 8, 16, niistä vain 2 on alkuluku.


title: Duodesimaalijärjestelmä

text: Duodesimaalijärjestelmää käytetään laskettaessa kappalemääriä tusinoina (12 kpl) ja krosseina (12²=144 kpl).


title: Karvianjärvi

text: Karvianjärvi on Karviassa sijaitseva keskisuuri, matala ja runsasravinteinen humusjärvi. Keskimäärin järvi on 1,7 metriä syvä. Suurin syvyys on 8,1 metriä. Kesällä järven vesi on sameaa. Vuodesta riippuen Karvianjärvellä voi esiintyä vähän, ei ollenkaan tai runsaasti leväkukintahavaintoja, kuten sinilevää. Talviaikaan Karvianjärvessä on havaitaan voimakasta hapen kulumista. Karvianjärvi laskee vetensä Karvianjokeen, joka on veden laadultaan välttävässä kunnossa.


title: Karvianjärvi

text: Karvianjärvellä on tavattu seuraavia kalalajeja: särki, hauki, lahna, siika, made, ahven, kuha, säyne ja kirjolohi. Kuha on istutettu järveen vuosien 1993 ja 2001 välisenä aikana säännöllisesti. Siikakanta on istutettu vuosina 1996, 1997 ja 2000. Kuha on menestynyt järvessä hyvin, mutta siika ei. Järvellä harjoitetaan sekä virkistys- että kotitarvekalastusta. Rapuja ei järvessä ole enää, sillä kanta on tuhoutunut eikä rapuistutuksia ole suoritettu.


title: Karvianjärvi

text: Karvianjärven suurin saari on Ämmäsaari. Saari on suosittu retkeilykohde ja sinne onkin rakennettu muun muassa grillikatos..


title: Karvianjärvi

text: Karvianjärvellä on kolme yleistä uimarantaa: Karviankylän Leiriranta, Sarvelan Soutajanniemessä sijaitseva ranta ja järven länsirannalla sijaitseva Marjasuon ranta.


title: Karvianjärvi

text: Järven pohjoispuolella sijaitsee Jäkäläneva-Isoneva (FI0200137), joka on Natura 2000 -alue.


title: Annie-gaala 1972

text: Annie-gaala 1972 oli ensimmäistä kertaa järjestetty palkintogaala, jossa jaettiin vuotuiset Annie-palkinnot vuoden 1972 parhaille animaatioiden tekijöille. Gaala järjestettiin Studio Cityssä Kaliforniassa, ja isäntänä toimi animaattori Myron Natwick.


title: Annie-gaala 1972

text: Voittajat lihavoituna:


title: Räktjärven rautatieasema

text: Räktjärven rautatieasema (, ) oli rautatieliikennepaikka Ruotsin rataverkkoon kuuluvalla rataosalla . Liikennepaikka sijaitsi 9,6 ratakilometrin päässä Morajärven rautatieasemalta itään Haaparannan radan alkuperäisen linjauksen varrella. Liikennepaikka otettiin käyttöön 1910 kun rautatie Morajärveltä Lapinjärvelle valmistui, ja se lakkautettiin lopullisesti kun liikennepaikan ohittava rataoikaisu otettiin käyttöön 1986 ja vanha ratalinja siltoineen purettiin.


title: Räktjärven rautatieasema

text: Räktjärven asemalla on edelleen nähtävissä vanhoja rautatierakennuksia. Puretun radan linja on ajettavissa lähes koko matkaltaan lukuun ottamatta Lillån-joen ylittäneelle puretulle sillalle johtanutta lyhyttä osuutta.


title: Räktjärven rautatieasema

text: Haaparannan radasta erkani lyhyt pistoraide pohjoiseen Räktjärven rantaan. Raidetta käytettiin puutavarankuljetukseen.


title: Henry John Elwes

text: Henry John Elwes (16. toukokuuta 1846 Gloucestershire – 26. marraskuuta 1922 Cheltenham) oli englantilainen kasvi- ja eläintieteilijä.


title: Henry John Elwes

text: Elwesin vanhemmat olivat John Henry Elwes ja Mary Bromley. Hän opiskeli Eton Collegessa.


title: Henry John Elwes

text: Elwes matkusteli laajalti ja kävi Intiassa useita kertoja. Hän matkusteli myös Nepalissa. Hän keräsi 30 000 perhosen kokoelman, jonka hän jätti Natural History Museumille.


title: Henry John Elwes

text: Elwes oli ensimmäinen, joka vastaanotti Royal Horticultural Societyn Victoria Medalin 1897. Samana vuonna hänet valittiin Royal Societyn jäseneksi.


title: Henry John Elwes

text: Elwes nimesi ja kuvaili linnuista muun muassa tiibetinfasaanin ("Crossoptilon harmani") 1881.


title: Selostaja

text: Selostaja kuvailee sanallisesti tapahtumaa radiokuuntelijalle tai televisiokatsojalle. Selostajan tehtävä syntyi, kun radiosta tuli 1930-luvulla liikkuva. Selostaja on tyypillisesti urheiluselostaja, joka selostaa urheilukilpailua. Myös muilla tapahtumilla, kuten linnan juhlilla tai musiikillisilla konserttiesityksillä, voi olla selostajia.


title: Selostaja

text: Selostajat voi jakaa median mukaan tv-selostajiksi ja radioselostajiksi.


title: Tui (Galicia)

text:
Tui () on kaupunki Pontevedran maakunnassa Galiciassa, Espanjassa. Kaupunki
sijaitsee noin 25 km Vigosta etelään, Espanjan ja Portugalin välisen rajajoen Minhon (esp. Miño) varrella. Vastapuolella jokea sijaitsee Portugaliin kuuluva Valençan kaupunki. Kaupunkeja yhdistää kaksi siltaa, vuonna 1870 valmistunut, Gustave Eiffelin johdolla rakennettu ”kansainvälinen silta” ja 1990-luvulla valmistunut uusi silta.


title: Tui (Galicia)

text: Tuin väkiluku on 17 013 (2015). Kaupunkikuvaa hallitsee Catedral de Santa María de Tuy -kirkko.


title: Tui (Galicia)

text: Lissabonista lähtevä pyhiinvaellusreitti Santiago de Compostelaan (Camino Portugués) kulkee Tuin kautta.


title: Albin Kaasinen

text: Albin Kaasinen (7. huhtikuuta 1892 Liperi – 3. maaliskuuta 1970) oli suomalainen kuvanveistäjä. Hänen pääasiallinen materiaalinsa oli puu, josta hän veisti melko pienikokoisia hahmoja, jotka esittivät elämänmenoa Kaasisen kotikunnassa Liperissä. Hänen teoksensa ovat humoristisia ja ilmeikkäitä.


title: Albin Kaasinen

text: Kaasisen vanhemmat olivat suutari Matti Paavo Kaasinen ja Maria Iljeff. Hän kävi viisi luokkaa yhteiskoulua ja 1917 taideyhdistyksen piirustuskoulun. Kaasinen toimi kuvanveistäjänä vuodesta 1916 alkaen ja hän oli myös Käkisalmen kaupungin museon hoitajana vuodesta 1933 alkaen. Kaasinen toimi lisäksi Käkisalmen kansankirjaston johtokunnan puheenjohtajana. Kaasisen pääteoksia olivat puuveistokset "Kyläkuoro", "Korkea oikeus", "Huutokauppa" ja "Kokous".


title: Albin Kaasinen

text: Kaasisen töitä on Helsingin Ateneumissa sekä Hämeenlinnan ja Turun taidemuseoissa. Kaasiselle myönnettiin Pro Finlandia -mitali vuonna 1963.


title: Nike Mercurial Vapor

text:
Nike Mercurial Superfly on suosittu Niken valmistama jalkapallokenkä. Se tunnetaan keveydestään, sillä yksi kenkä painaa alle 200 grammaa. Kenkää käyttävät monet maailman huippupelaajat, kuten Pedro Rodríguez, Marcelo Vieira, Andrei Aršavin, Cristiano Ronaldo, Neymar, Zlatan Ibrahimović, Mesut Özil, Alexandre Pato ja Didier Drogba. Ensimmäiset Mercurial Vaporit tulivat markkinoille keväällä 2002 juuri ennen MM-kisoja. 2002 MM-kisojen semifinaalissa ja finaalissa Ronaldo käytti kirkkaan hopeita Vapor-kenkiä. Eräs versio on "Nike Mercurial Vapor V." Uusittu malli eroaa vanhoista vaporeista siten, että siinä on nauhojen päällä ohut muovinen suoja.
Uusin "Nike Mercurial Vapor IX" on uudistettu entistä kevyemmäksi.


title: When Johnny Comes Marching Home

text: When Johnny Comes Marching Home on tunnettu Yhdysvaltain sisällissodan aikainen laulu. Sanat on kirjoittanut irlantilais-amerikkalainen Patrick Gilmore salanimellä Louis Lambert. Laulua on esitetty myöhemmin useasti myös populaarikulttuurissa.


title: When Johnny Comes Marching Home

text: Olennaisessa osassa laulu on Dalton Trumbon ainoaksi ohjaukseksi jääneessä elokuvassa "Sotilaspoika" ("Johnny Got His Gun", 1971), joka perustui hänen kirjoittamaansa samannimiseen romaaniin. Siinä keskipisteenä ja juhlittuna sotasankarina on kaikki aistinsa paitsi tuntoaistin ensimmäisen maailmansodan viime hetkellä menettänyt amerikkalaispoika. Elokuvaa on sanottu vahvimmin sodanvastaiseksi koskaan tehdyksi.


title: When Johnny Comes Marching Home

text: Irlantilaisen kansanlaulun Johnny I Hardly Knew Ye on sanottu olevan pohjana kappaleelle.


title: When Johnny Comes Marching Home

text: Laulusta on tehty suomenkielinen uudelleensanoitus "Kapteeni Koukku".


title: When Johnny Comes Marching Home

text:
When Johnny comes marching home again,
Hurrah! Hurrah!
We'll give him a hearty welcome then
Hurrah! Hurrah!
The men will cheer and the boys will shout
The ladies they will all turn out
And we'll all feel gay when Johnny comes marching home.


title: When Johnny Comes Marching Home

text:
The old church bell will peal with joy
Hurrah! Hurrah!
To welcome home our darling boy,
Hurrah! Hurrah!
The village lads and lassies say
With roses they will strew the way,
And we'll all feel gay when Johnny comes marching home.


title: When Johnny Comes Marching Home

text:
Get ready for the Jubilee,
Hurrah! Hurrah!
We'll give the hero three times three,
Hurrah! Hurrah!
The laurel wreath is ready now
To place upon his loyal brow
And we'll all feel gay when Johnny comes marching home.


title: When Johnny Comes Marching Home

text:
Let love and friendship on that day,
Hurrah, hurrah!
Their choicest pleasures then display,
Hurrah, hurrah!
And let each one perform some part,
To fill with joy the warrior's heart,
And we'll all feel gay when Johnny comes marching home


title: Henry Morgentaler

text: Henry Morgentaler C.M. (19. maaliskuuta 1923 Łódź, Puola – 29. toukokuuta 2013 Toronto, Kanada) oli kiistelty kanadalainen lääkäri. Hän tuli tunnetuksi aborteista, joita hän avoimesti puolsi ja toteutti 1960-luvulta lähtien. Hän oli Rationalist Internationalin kunniajäsen.


title: Henry Morgentaler

text: Morgentaler syntyi Puolassa, selvisi holokaustista ja lähti vasta sittemmin Euroopasta. Hän oli vuonna 1972 sitoutumattomana ehdokkaana Kanadan parlamentinvaaleissa.


title: Henry Morgentaler

text: Morgentalerin toimet johtivat useisiin oikeusjuttuihin. Hän saavutti sekä tukijoita että kiivaita vastustajia, ja vuonna 1992 hänen yksityinen klinikkansa Torontossa joutui pommituksen kohteeksi. Hän toimi Humanist Association of Canadan ensimmäisenä puheenjohtajana vuodesta 1968 lähtien.


title: Niilo Syväoja

text: Niilo Syväoja (s. 13. huhtikuuta 1991) on suomalainen näyttelijä. Hän on näytellyt elokuvissa "Helmiä ja sikoja" (2003), "Tummien perhosten koti" (2008) ja "Harjunpää ja pahan pappi" (2010). Tämän lisäksi hän on ääninäytellyt useissa elokuvissa. Hän on laulanut Espoon musiikkiopiston kuorossa.


title: Nicholas Evans

text: Nicholas Evans (s. 1950 Bromsgrove, Worcestershire, Englanti) on englantilainen kirjailija. Hänen esikoisromaaniaan, vuonna 1995 ilmestynyttä "Hevoskuiskaajaa", on myyty noin 15 miljoonaa kappaletta. Kirja on käännetty 36 kielelle, ja se nousi useiden maiden bestseller-listoille. Romaanin pohjalta tehtiin elokuva vuonna 1998.


title: Cosima Wagner

text: Francesca Gaetana Cosima Wagner (o.s. de Flavigny; 24. joulukuuta 1837 Como, Italia – 1. huhtikuuta 1930 Bayreuth, Saksa) oli Bayreuthin musiikkijuhlien johtaja vuosina 1886–1906. Cosiman isä oli unkarilainen säveltäjä ja pianotaituri Franz Liszt ja toinen aviomies oli säveltäjä Richard Wagner.


title: Cosima Wagner

text: Cosima syntyi 24. joulukuuta, 1837 Hotel Dell'Angelossa Comossa klo 14, ja hänet kastettiin kaksi päivää syntymänsä jälkeen. Cosima oli kreivitär Marie d'Agoultin (1805–1876) ja Franz Lisztin toinen lapsi, ja hänen sisaruksensa olivat Blandine (1835–1862) ja Daniel (1839–1859).


title: Cosima Wagner

text: Nimi Cosima oletettavasti liittyy äidin kirjailijaystävän George Sandin (1804–1876) samanaikaisesti kirjoittamaan ja vuonna 1840 valmistuneeseen näytelmään "Cosima, ou la haine dans l'amour". Sukunimeksi Cosimalle syntymätodistukseen kirjoitettiin jostakin tuntemattomasta syystä äidin tyttönimi de Flavigny, vaikka hänen äitinsä oli kirjoittautunut hotelliin omalla nimellään d'Agoult. Cosima vietti perinteisesti aina syntymäpäiväänsä ensimmäisenä joulupäivänä.


title: Cosima Wagner

text: Franz Liszt tunnusti lapsen välittömästi. Marie d'Agoultin ja Franz Lisztin suhde kesti vain viitisen vuotta, ja pari erosi nopeasti Danielin syntymän jälkeen. Franz Liszt otti vastatakseen lasten hyvinvoinnista, ja Marie d'Agoult aloitti kirjailijauran nimellä "Daniel Stern".


title: Cosima Wagner

text: Vuonna 1844 Liszt laillisti kolme lastaan, eikä se tuottanut vaikeuksia, koska hän oli heti syntymän jälkeen tunnustanut heidät. Silloin myös Cosima sai sukunimekseen Liszt. Cosima avioitui kapellimestari Hans von Bülowin (1830–1894) kanssa elokuussa 1857 Berliinin Sankt Hedwigskirchessä. Cosima von Bülowille syntyivät tyttäret Daniela (s. 1860) ja Blandine (s. 1863).


title: Cosima Wagner

text: Richard Wagner ja Cosima muuttivat yhteen 1864 Tribscheniin Luzerniin Sveitsiiin, ja avoliiton aikana syntyivät tyttäret Isolde (1865–1919) ja Eva (1867–1942). Vuonna 1869 syntyi heille poika Siegfried (1869–1930). Cosiman ero tuli lailliseksi vasta vuonna 1870, ja samana vuonna 25. elokuuta avioituivat Richard ja Cosima Wagner. Vuosina 1869–1883 Cosima piti yksityiskohtaista päiväkirjaa. Päiväkirja on julkaistu nimellä "Tagebücher" vuonna 1976.


title: Cosima Wagner

text: Vuonna 1871 Cosima ja Richard Wagner muuttivat Bayreuthiin, ja seuraavana vuonna Cosima vaihtoi uskontonsa katolisesta kirkostaja liittyi protestanttiseen kirkkoon. Vuosina 1872–1876 rakennettiin Bayreuthin Juhlanäyttämötalo, ja 1873 valmistui heidän kotitalonsa Haus Wahnfried. Richard Wagner kuoli 13. helmikuuta 1883 Venetsiassa Palazzo Vendraminissa.


title: Cosima Wagner

text: 45-vuotias Cosima joutui suuren tehtävän eteen. Hänen piti maksaa ensimmäisten Bayreuthin musiikkijuhlien tappiot ja hoitaa itselleen ja pojalleen Siegfriedille Richard Wagnerin omaisuus ja arkistot. Richard Wagner ei jättänyt testamenttia. Cosimaa auttoi kaikissa lakiasioissa lojaali pankkiiriystävä Adolf von Gross.


title: Cosima Wagner

text: Cosiman tärkein ja kauaskantoisin päätös oli kuitenkin Bayreuthin musiikkijuhlien jatkaminen. Cosiman aikana festivaalit pidettiin vuosina 1886, 1888, 1889, 1891, 1892, 1894, 1896, 1897, 1899, 1901, 1902, 1904, 1906.


title: Cosima Wagner

text: Johtajana ollessaan Cosima loi "Bayreuthin kaanonin". Hän määritteli juhlilla esitettävät Wagnerin teokset. Bayreuthin kaanonista ei ole toistaiseksi poikettu. Cosima aloitti festivaalit "Parsifalilla" (1886 ja 1888) ja laajensi teoksia kaanonin mukaan itse niitä ohjaten. Erityisen tärkeä oli vuonna 1896 "Nibelungin sormus" -tetralogian saaminen ohjelmistoon.


title: Cosima Wagner

text: Kapellimestareina Cosiman aikana olivat muun muassa Hermann Levi, Felix Mottl, Hans Richter, Richard Strauss, Siegfried Wagner ja Karl Muck.


title: Cosima Wagner

text: Cosima Wagner luopui terveydellisistä syistä juhlien johtajuudesta vuonna 1907 poikansa Siegfriedin hyväksi. Cosima Wagner toimi myös kääntäjänä saksasta ranskaan. Käännöksistä oli tunnetuin on Friedrich Hebbelin kolminäytöksinen tragedia "Maria Magdalena".


title: Cosima Wagner

text: Cosima Wagner kuoli Bayreuthissa 92 vuoden ikäisenä. Hänet on haudattu miehensä viereen Haus Wahfriedin puutarhaan.


title: Leipzigin päärautatieasema

text: Leipzigin päärautatieasema () on rautatieasema saksalaisessa Leipzigin kaupungissa, Saksin osavaltiossa. Se sijaitsee Willy-Brandt-Platzin pohjoislaidalla. Asema on 83 640 neliömetrin pinta-alallaan Saksan suurimpia rautatieasemia ja sen päivittäinen kävijämäärä on noin 150 000.


title: Leipzigin päärautatieasema

text: Rautatieaseman rakentaminen käynnistettiin vuonna 1909 ja se avattiin 4. joulukuuta vuonna 1915. Sen suunnittelusta ovat vastanneet arkkitehdit William Lossow (1852–1914) ja Max Hans Kühne (1874–1942). Asemarakennuksen pääjulkisisivulla on pituutta 298 metriä. Rautatieasema sai merkittäviä vaurioita toisen maailmansodan ilmapommituksissa, mutta se jälleenrakennettiin vuosina 1954–1962. Jälleenrakennustyöt maksoivat noin 40 miljoonaa Saksan markkaa.


title: Micheline Presle

text: Micheline Presle (s. 22. elokuuta 1922) on ranskalainen näyttelijä. Hän syntyi Pariisissa ja teki ensiesiintymisensä elokuvassa jo vuonna 1937. Hän voitti vuonna 1938 lupaavimman nuoren näyttelijättären Suzanne Bianchetti -palkinnon.


title: Micheline Presle

text: Presle saavutti nopeasti suosiota Euroopassa rooleillaan sellaisissa elokuvissa kuin "Paholainen ruumiissa" (1946). Hän eteni Hollywoodiin ja teki uransa aikana lukuisia merkittäviä esiintymisiä sekä ranskan- että englanninkielisissä elokuvissa. Jälkimmäisistä esimerkki oli rooli elokuvassa "Takaa-ajettuna" (1963).


title: Micheline Presle

text: Yhdysvalloissa työskennellessään näyttelijätär on käyttänyt nimeä Prelle. Hän oli vuonna 1990 ehdolla parhaan naissivuosan César-palkinnon saajaksi ja voitti vuonna 2004 kunnia-Césarin.


title: Erica Jong

text: Erica Jong (o.s. "Mann", s. 26. maaliskuuta 1942 New York) on yhdysvaltalainen kirjailija.


title: Erica Jong

text: Jong opiskeli englantia Barnard Collegessa ja 1700-luvun englanninkielistä kirjallisuutta Columbian yliopistoissa.


title: Erica Jong

text: Jongin teos "Lennä, uneksi" ("Fear of Flying", 1973) nosti hänet ilmestyttyään julkisuuteen niin kotimaassa kuin Euroopassakin. Minä-muodossa kirjoitettu teos muistuttaa huomattavasti Jongin kahta ensimmäistä avioliittoa. Jong kuvaa teoksessa avoimesti tunne- ja seksuaalielämää. Kirjaa myytiin yli 27 miljoonaa kappaletta ja se käännettiin 43 kielelle. Jong on julkaissut myös runokokoelmia.


title: Erica Jong

text: Vuonna 2007 Jong luovutti kirjallisen arkistonsa Columbian yliopistolle.


title: Kea Bouman

text: Cornelia "Kea" Bouman (23. marraskuuta 1903 Almelo – 17. marraskuuta 1998 Delden) oli alankomaalainen tennispelaaja. Hän voitti Ranskan avointen mestaruuden (1927) lisäksi pronssimitalin Pariisin kesäolympialaisten sekanelinpelissä (1924).


title: Kea Bouman

text: Bouman osallistui myös muuhun urheiluun, kuten golfiin ja maahockeyhin. Hän kuoli juuri ennen kuin olisi täyttänyt 95 vuotta.


title: Kristiina (majakka)

text: Kristiina on vuonna 1991 rakennettu pohjamajakka Pohjanlahdessa, Kristiinankaupungin alueella. Se sijaitsee Karhusaaren voimalaan johtavan väylän suulla. Majakka on 22,7 metriä korkea, ja se toimii tuuli- ja aurinkoenergialla. Valo kantaa 12,2 meripeninkulmaa. Kristiina on valettu kiinni merenpohjaan räjäytettyyn kuoppaan. Majakkatornissa on taso helikopteria varten. Rakennuksen yläosalla ja helikopteritasolla on painoa yhteensä 60 tonnia.


title: Kristiina (majakka)

text: Merenpohjaan upotettu lieriönmuotoinen teräspilari hitsattiin kokoon Karhusaaren satamassa Kristiinankaupungissa. Kun pilari valmistui, alettiin sitä hinata ulos merelle. Pilari kuitenkin upposi sataman suulle. Lopulta se kuitenkin saatiin nostettua pintaan ja upotettua sitä varten räjäytettyyn kuoppaan.


title: Kristiina (majakka)

text: Majakka on kehittyneempi versio Suomen leijonan majakasta sekä muodoiltaan että rakenteeltaan.


title: William Sleator

text: William Sleator (oik. William Warner Sleator III, 13. helmikuuta 1945 – 3. elokuuta 2011) oli yhdysvaltalainen kirjailija. Hän kirjoitti enimmäkseen nuorille suunnattua tieteiskirjallisuutta.


title: William Sleator

text: Yksi Sleatorin tunnetuimmista teoksista on vuonna 1974 ilmestynyt "Sokkeloportaikko". Kirja on dystopia, jossa viisi orpokodissa asunutta nuorta viedään erikoiseen rakennukseen, jossa on kaikkialla vain loputtomia portaita.


title: Kristiina (täsmennyssivu)

text: Kristiina, Kristina tai Christina voi tarkoittaa seuraavia:


title: Tata Motors

text: Tata Motors Limited, joka tunnetaan myös nimellä "TELCO" ("TATA Engineering and Locomotive Company") on Intian suurin henkilöautojen valmistaja ja on osa Tata Groupia. Yhtiö oli vuonna 2013 maailman 19:nneksi suurin autovalmistaja 1,1 milj. autollaan.


title: Tata Motors

text:
Alkuvuonna 2008 Tata osti Ford Motor Companyltä Jaguarin ja Land Roverin 2,3 miljardilla dollarilla eli noin 1,5 miljardilla eurolla.
Kauppaan sisältyivät myös brittiläiset Rover-, Daimler- ja Lanchester-tuotemerkit.Tata on kehittänyt myös sähköauton yhdessä norjalaisen Miljøbil Grenland -yhtiön kanssa. Miljøbil Grenland kehittää erityisesti sähköautojen latausasemia. Tatan Indica sähköautossa on litium-akut ja toimintasäde 175-200 km. Autot on tarkoitus valmistaa Norjassa.


title: Tata Motors

text: Syyskuussa 2008 intialaiset maanviljelijät vastustivat mielenosoituksessa maan aikeita pakkolunastaa heidän peltoaan Tata Motorsin Nano-merkkisen tehtaan rakentamista varten. Paikalliset opiskelijat osallistuivat mielenosoitukseen.


title: Juhani Riikonen

text: Juhani Riikonen (s. 1949) on suomalainen ekonomi, joka toimi Säästöpankkien Keskus-Osake-Pankki SKOP:in varatoimitusjohtajana lamaa edeltäneinä niin sanottuina kasinovuosina. Riikonen tunnettiin suomalaisessa pankkimaailmassa suorasukaisista kommenteistaan ja kovasta asiantuntemuksestaan. SKOP teki konkurssin, valtio haki Riikoselta oikeudessa korvauksia mutta Korkein oikeus hylkäsi valtion korvausvaatimukset. Vuonna 2007 hän alkoi julkaista pörssianalyysejä verkkopalvelulle.


title: Pete Newell

text: Peter Francis ”Pete” Newell (3. elokuuta 1915 Vancouver, Kanada – 17. marraskuuta 2008) oli yhdysvaltalainen koripallovalmentaja. Hän vaikutti pitkään yliopistoilla San Franciscossa, Michiganissa ja Kalifornian Berkeleyssä mutta valmensi myös Yhdysvaltain miesten koripallomaajoukkuetta, joka voitti kultaa Rooman kesäolympialaisissa 1960.


title: Pete Newell

text: Newell syntyi Kanadan Vancouverissa mutta suoritti opintonsa Los Angelesissa ja oli Phil Woolpertin opiskelutoveri Loyola Marymount -yliopistolla. Hän palveli Yhdysvaltain laivastossa vuosina 1942–1946.


title: Pete Newell

text: Vuonna 1979 Newell nimettiin Basketball Hall of Fameen Massachusettsin Springfieldissä. Hän eli 93-vuotiaaksi.


title: Sterling Hayden

text: Sterling Hayden (26. maaliskuuta 1916 – 23. toukokuuta 1986) oli yhdysvaltalainen näyttelijä, joka esiintyi nuorena etenkin film noir- ja lännenelokuvissa. Vanhempana hänellä oli luonnerooleja suurissa elokuvissa kuten "" ja "Kummisedässä". Kaiken kaikkiaan hän esiintyi yli viidessäkymmenessä elokuvassa, vaikka hän varsinkin myöhemmässä elämässään väitti näyttelemistä vastenmieliseksi.


title: Sterling Hayden

text: Hayden oli seikkailija ja toiminnan mies myös oikeassa elämässä. Hän karkasi merille seitsentoistavuotiaana, ja purjehti maailman ympäri useita kertoja. Hänet palkattiin Paramount Studiosille osittain komean ulkonäkönsä vuoksi. Hayden esiintyi ennen sotaa kahdessa elokuvassa. Sitten hän liittyi sotilastiedustelupalveluun ja osallistui toiseen maailmansotaan silloisen Jugoslavian alueella.


title: Doyle Wolfgang von Frankenstein

text: Doyle Wolfgang von Frankenstein (oik. Paul Caiafa, s. 15. syyskuuta 1964) on yhdysvaltalainen kitaristi. Doyle tuli parhaiten tunnetuksi veljensä Jerry Onlyn horror punk bändistä The Misfits, johon hän liittyi lokakuussa 1980 ollessaan 16-vuotias.


title: Doyle Wolfgang von Frankenstein

text: Vuonna -95 Doyle sekä hänen veljensä Jerry Only herättivät Misfitsin uudestaan henkiin. Alkuperäinen laulaja sekä yhtyeen perustaja Glenn Danzig ei tosin vaikuttanut enää tässä kokoonpanossa. Viiden vuoden koossa olon jälkeen Doyle jätti bändin mysteerisesti.


title: Doyle Wolfgang von Frankenstein

text:
Vuonna 2005 Doyle sai ajatuksen oman yhtyeensä perustamisesta, sekä ryhtyi värväämään päteviä soittajia mukaan. Vuonna 2007 Doyle lähti ensimmäiselle kiertueelle yhtyeensä Gorgeous Frankenstein kanssa. Kokoonpanossa Doyle itse soittaa pääkitaristina.
Yhtyeeseen kuuluu Doylen lisäksi myös Blitzkid-yhtyeessä vaikuttava Argyle Goolsby, joka soittaa sekä bassokitaraa että myös laulaa. Muita yhtyeen jäseniä ovat Jesco Devilanse(Rummut) sekä Landon(laulu).


title: Doyle Wolfgang von Frankenstein

text: Vuonna 2007 yhtye julkaisi myös debyytti-levynsä joka myös kantaa yhtyeen nimeä.


title: Jalkapallon Afrikan-mestaruuskilpailut 2008

text: 26. jalkapallon Afrikan-mestaruuskilpailut pelattiin Ghanassa 20. tammikuuta – 10. helmikuuta 2008. Turnauksen voitti Egypti.


text: Turnauksen ottelut pelataan neljässä eri kaupungissa.


text: * = pudotuspeleissä


text:
5 maalia
4 maalia
3 maalia
2 maalia


title: Nathaniel Hawthorne

text: Nathaniel Hawthorne (4. heinäkuuta 1804 – 19. toukokuuta 1864) oli yhdysvaltalainen kirjailija. Hänellä oli merkittävä rooli amerikkalaisen kirjallisuuden kehittämisessä, kun hän kirjoitti tarinoita Pohjois-Amerikan siirtomaa-ajalta. Useimmat Hawthornen teokset sijoittuvat Uuteen Englantiin ja niihin sisältyy moraalisia vertauskuvia. Tyyliltään hänen työnsä ovat lähinnä romantiikkaa.


title: Nathaniel Hawthorne

text: Klassikkoteos "Tulipunainen kirjain" on tuotettu myös elokuvaksi useita kertoja. Tunnetuimman mykkäversion taustahahmona ja päähenkilönä oli Lillian Gish. Vuoden 1995 versiossa esiintyivät Demi Moore ja Gary Oldman.


title: Nathaniel Hawthorne

text: Hawthorne eli vuonna 1841 Brook Farm -nimisessä transsendentalististen ajattelijoiden perustamassa yhteisössä, joka pohjautui muun muassa Charles Fourierin perhettä ja avioliittoa vastustaviin yhteisötaloudellisiin oppeihin. Epäonnistunut ihanneyhteiskunnan kokeilu innoitti myöhemmin Hawthornea kirjoittamaan teoksen "Onnen laakso" (1852).


title: WAT

text: Wat voi tarkoittaa:


title: Full Tilt! Pinball

text: Full Tilt! Pinball (tunnetaan myös nimellä Pinball 95) on flipperiä simuloiva tietokonepeli, jonka kehitti Cinematronics ja julkaisi Maxis vuonna 1995. Pelissä on esirenderöity kolmiulotteinen grafiikka ja kolme erilaista "pöytää". Biljardipöydät ovat nimiltään "Space Cadet", "Skulduggery" ja "Dragon's Keep". Jokaisen pöydän vieressä on näytöt, jotka näyttävät pelaajan pisteet, pallon numeron, pelaajan numeron, tietoja pelilaudan tapahtumista ja pelilaudan teemaan sopivan kuvan.


title: Full Tilt! Pinball

text: Full Tilt! Pinballin ohjelmoivat Michael Sandige, John Taylor ja Todd Hartman. Pelin ulkoasusta vastasivat muun muassa John Frantz ja Ryan Medeiros. Musiikit sävelsi Matt Ridgeway, joka teki myös ääniefektit Donald S. Griffinin kanssa.


title: Full Tilt! Pinball

text: "Space Cadet" -pöytä esittää pelaajan avaruuslaivaston jäsenenä, joka erilaisia tehtäviä suorittamalla saavuttaa korkeampia arvonimiä. Arvonimiä on yhdeksän erilaista (luetteloituna matalimmasta korkeimpaan): Cadet, Ensign, Lieutenant, Captain, Lieutenant Commander, Commander, Commodore, Admiral, ja Fleet Admiral. Pelaajat voivat hyväksyä tehtävänsä suoritettavakseen osumalla avaruusaluksella (eli pallolla) "tehtävätauluihin" jotka valitsevat suoritettavan tehtävän ja osumalla sen jälkeen "ramppiin". Jokainen tehtävä sisältää eri asiat mitä pelaajan täytyy tehdä, kuten esimerkiksi osua kahdeksan kertaa "hyökkäyspuskureihin" (neljä puskuria pöydän yläosassa) (tämä on tehtävä "Kohdeharjoitus"). Tehtävä loppuu joko silloin kun tehtävän tavoite on saavutettu, menetät pallon kuiluun tai kun kaikki valot rampin alapuolelta (polttoainelamput) sammuvat. Polttoainelamput sammuvat tietyn ajan kuluessa, ja sammumisen voi estää saamalla pallon menemään niiden yli tai sytyttämällä ne kaikki osumalla ramppiin. Tehtävän suorittamisen jälkeen jotkin keskellä pöytää sijaitsevat, ympyrän muotoon asetetut siniset lamput syttyvät. Kun kaikki nämä lamput syttyvät, pelaaja saavuttaa paremman arvonimen ja valo sisemmässä, oranssissa valoympyrässä syttyy.


title: Full Tilt! Pinball

text: Tämä pöytä tulee myös Microsoft Windowsin mukana. Ensimmäisen kerran se tuli nimellä "3D Space Cadet Pinball" Windows 95:n lisäosan Plus!:n mukana. Joskus pelin nimi on ollut muodossa "3D Pinball", "Windows Pinball", tai "Pinball"). Resoluutio tässä versiossa on huomattavasti heikompi, reunassa oleva kuva on kaksiulotteinen ja sanat "Maxis" ja "Cinematronics" on muutettu keltaisesta tummanpunaisiksi, jonka vuoksi niitä on vaikeampi erottaa. Siinä on myös latausnäyttö, jossa lukee "3D Pinball" ja näkyy pieni flipperiaiheinen kuva. "Full Tilt! Pinball" -versiossa on paremmat animaatiot, monia valittavia resoluutioita ja lisänä monen yhtäaikaisen pallon peli, jossa on lisää erilaisia musiikkikappaleita ja ääniefektejä. Windowsin mukana tulevassa versiossa ei aluksi ollut musiikkia mukana. Windows XP on viimeinen kuluttajien ostettavissa oleva versio Windowsista jossa tämä flipperipeli on mukana.


title: Full Tilt! Pinball

text: "Skulduggery" -pöytä esittää pelaajan merirosvona.


title: Full Tilt! Pinball

text: "Dragon's Keep" -pöytä esittää pelaajan fantasia-aiheisessa ympäristössä, jossa hänen täytyy suorittaa erilaisia tehtäviä, kuten tappaa lohikäärme.


title: Kukonkoivu

text: Kukonkoivu on kylä Hollolassa. Siellä sijaitsevat Kukonkoivun teollisuuspuisto valtatie 12:n varrella, St1:n huoltoasema, jokamiehenluokan autojen kilpailualue, urheilukenttä, Hollolan nuorisoseuran talo sekä taide- ja käsiteollisuusoppilaitos. Kukonkoivusta Vesalaan erkanee yhdystie 2955, joka oli ennen valtatie 12:n linjaus.


title: Kukonkoivu

text: 1901 perustetun Hollolan nuorisoseuran puinen talo on rakennettu 1905. Siellä järjestetään yksityistilaisuuksia, muun muassa häitä, mutta myös ystävyysvierailuihin liittyviä tanssi- ja musiikkitilaisuuksia. Hollolan nuorisoseura järjestää Hollo ja Martta -musiikkifestivaalin, jonka pienistä esityksistä osa järjestetään Kukossa. Tilaisuuden päätapahtuma järjestetään Sibeliustalossa. Nuorisoseurantalo sijaitsee valtatie 12:n vanhan linjauksen, yhdystie 2955:n varrella.


title: Kukonkoivu

text: Kukonkoivun yrityspuisto on Hollolan kunnan toinen teollisuusalue, joka perustettiin Salpakankaan teollisuusalueen tultua miltei täyteen rakennetuksi. Siellä on autokorjaamoja ja logistiikkaan liittyvää toimintaa. Uusin tulokas on suuri saksalainen puupelletöintiyritys German Pellets GmBH, jolla on 13 hehtaarin alue ja jonka tuotantolaitoksia rakennetaan. Hollolan kolmas pääasiassa logistiseen käyttöön tarkoitettu alue on Nostavan logistiikkakeskus, jonka rakentaminen ei ole vielä alkanut. Neljäs alue, jota suunnitellaan yrityskäyttöön, on kantatie 54:n ja valtatie 12:n risteyksen kaakkoispuolella.


title: Menetetty maa

text: Menetetty maa ("No Country for Old Men") on vuonna 2007 ensi-iltansa saanut Joel ja Ethan Coenin ohjaama yhdysvaltalainen jännityselokuva, joka perustuu Cormac McCarthyn kirjoittamaan samannimiseen romaaniin.


title: Menetetty maa

text: Elokuva voitti parhaan miessivuosan sekä parhaan käsikirjoituksen palkinnot Golden Globe 2008 -palkintogaalassa. Elokuva voitti myös neljä Oscar-palkintoa: paras elokuva, paras ohjaus, paras käsikirjoitus ja paras miessivuosa (Javier Bardem).


title: Menetetty maa

text: Vuonna 2016 "Menetetty maa" äänestettiin BBC:n kyselyssä tämän vuosisadan 10. parhaaksi elokuvaksi. Äänestäjinä oli 177 elokuva-asiantuntijaa eri puolilta maailmaa.


title: Menetetty maa

text: Belgialaisen psykiatrin Samuel Leistedtin tutkimusryhmä kartoitti elokuvia sen perusteella, missä on onnistunein psykopaatisen hahmon kuvaus. Kolme onnistuneinta olivat: Anton Chigurh elokuvassa "Menetetty maa", Hans Beckert elokuvassa "M – kaupunki etsii murhaajaa" ja Henry elokuvassa "Henry Lee Lucas – sarjamurhaaja".


title: Menetetty maa

text: Elokuva alkaa, kun Llewlyn Moss (Josh Brolin) löytää verisen rikospaikan, josta löytyy salkku, joka sisältää kaksi miljoona dollaria. Anton Chigurh -niminen tappaja (Javier Bardem) alkaa jahdata häntä, jotta saisi itse rahat. Teksasilainen seriffi Ed Tom Bell (Tommy Lee Jones) saa kuulla asiasta ja ryhtyy etsimään Llewlyniä, jotta voisi suojella tätä.


title: Menetetty maa

text: Ehdokkaana:


title: Kaarnakuoriaiset

text: Kaarnakuoriaiset ovat kovakuoriaisia, jotka lasketaan joskus omaksi heimokseen (Scolytidae), joskus kärsäkkäiden (Curculionidae) alaheimoksi (Scolytinae). Maailmassa on noin neljätuhatta kaarnakuoriaislajia, jotka jaetaan lähes seitsemäänkymmeneen sukuun. Suomessa tavataan noin 60 lajia.


title: Kaarnakuoriaiset

text:
Suurin osa lajeista käyttää jonkun puulajin jälsikerrosta toukkavaiheena ravinnokseen. Kukin laji erikoistuu yleensä yhteen tai muutamaan puulajiin. Isomuurahaiskuoriainen ("Thanasimus formicarius") ja Rhizophagus depressus ovat yleisiä kaarnakuoriaisten
saalistajia.


title: Kaarnakuoriaiset

text: Kaarnakuoriaisten tekemiin käytäviin pesiytyy helposti homeita tai sienitauteja, joten ne aiheuttavat merkittäviä tappioita metsäteollisuudelle.


title: Veronika päättää kuolla

text:
Veronika päättää kuolla () on Paulo Coelhon romaani vuodelta 1998.
Kirjasta on tehty samanniminen elokuva ja siitä on myös tehty lukuisia teatterisovituksia.


title: Veronika päättää kuolla

text: Veronika on kaunis nuori nainen Slovenian Ljubljanasta, jonka elämä vaikuttaa täydelliseltä. Veronika päättää kuitenkin tappaa itsensä, koska hän kokee saavuttaneensa elämänsä lakipisteen. Hän yrittää itsemurhaa ottamalla yliannoksen unilääkkeitä. Veronikan suunnitelma kuitenkin epäonnistuu ja hän päätyy Villetteen, mielisairaalaan. Mielisairaalassa hänelle kerrotaan, että hänen sydämensä on pahasti vaurioitunut ja että hänellä on vain viikko elinaikaa.


title: Veronika päättää kuolla

text: Mielisairaalassa Veronikan läsnäolo vaikuttaa muihin potilaisiin, etenkin masennuksesta kärsivään Zeljkaan ja skitsofreeniseen Edvardiin. Veronikan ollessa mielisairaalassa hän ymmärtää, ettei hänellä ole enää mitään hävittävää ja päättää karata mielisairaalasta. Matkallaan Veronika kuitenkin rakastuu.


title: Veronika päättää kuolla

text: Kirjan lopussa selviää, ettei Veronikalle ole oltu täysin rehellisiä.


title: Hastings

text: Hastings on kaupunki Englannin kaakkoisosassa East Sussexin kreivikunnassa. Se tunnetaan parhaiten Hastingsin taistelusta, joka käytiin lähistöllä vuonna 1066.


title: Hastings

text: Hastings sijaitsee Englannin kanaalin rannalla. Se oli aluksi tärkeä satamakaupunki, sitten sen tärkeimmäksi elinkeinoksi tuli kalastus. Viktoriaanisella aikakaudella siitä kehittyi rantalomakohde. Vuoden 2011 väestönlaskennassa kaupungissa oli noin 90 000 asukasta. Kaupunki sijaitsee noin tunnin ajomatkan päästä Lontoosta. Hastingsillä on noin kahdeksan kilometriä pitkä ranta, monia ostoskeskuksia, vanhakaupunki Old Town ja East Hill -näköalapaikka, jonka huipulle kulkee köysirata.


title: Hastings

text: Hastingsillä on 32 kunnanvaltuutettua: 24 työväenpuolueen ja kahdeksan konservatiivien valtuutettua.


title: Hastings

text: Hastingisin historiallinen kävelylaituri tuhoutui lokakuussa 2010, syynä oli todennäköisesti tuhopoltto.


title: Kuvitettuja klassikkoja

text: Kuvitettuja klassikkoja on sarjakuvalehtisarja, joka ilmestyi Suomessa vuodesta 1957 vuoteen 1966, kustantaja vuodesta 1958 Kuvajulkaisut. Lehdessä julkaistiin värikuvina motolla "Kuuluisien kertojain parhaat kirjat" sekä vauhdikkaita seikkailukertomuksia että kuuluisia maailmankirjallisuuden klassikoita nuorille sovellettuna.


title: Kuvitettuja klassikkoja

text: Sarjakuvat saivat alkunsa Classics Illustrated julkaisuna Yhdysvalloissa jo vuodesta 1941 alkaen, mutta Suomessa ilmestyi tiettävästi Kuvitettuja klassikkoja vuoden 1956 syyskuusta lähtien. Tarkkoja julkaisuajankohtia on vaikea tietää tarkasti sillä itse lehtiin ei ole painettu juurikaan vuosilukuja. Ensin lehtiä painettiin Tanskassa (Dyva & Jeppesens Boktrykkeri, Kööpenhamina), sitten Ruotsissa ja vielä lopuksi myös Puolassa. Sarjaa ilmestyi kaiken kaikkiaan 11 eri kielellä.


title: Kuvitettuja klassikkoja

text: Lehtiä ilmestyi eri muodoissa reippaasti yli sata kappaletta. Perussarjan 137 kappaleen lisäksi ilmestyivät erikois-numerot ja lopuksi albumi-muotoiset Tähtiklassikot.


title: Kuvitettuja klassikkoja

text: Useat kuvitetut klassikot löytyvät myös Wikipediasta kirjallisena tuotoksena. Esimerkiksi Emile Zolan alkuperäiseen tekstiin pohjautuva Taistelu myllyllä (kuvitettu klassikko # 118) on kokonaisuudessaan Wikiaineistossa (Taistelu myllyn luona).


title: Kuvitettuja klassikkoja

text: Lisäksi ilmestyi muutama erikois-numero:


title: Kuvitettuja klassikkoja

text: Lehtiä ilmestyi myös ruotsiksi mm. seuraavina niteinä:


title: Kuusamon Erä-Veikot

text: Kuusamon Erä-Veikot on 1930-luvulla perustettu kuusamolainen urheiluseura. Se on tunnettu erityisesti maastohiihtoseurana, mutta sen urheilijat ovat saavuttaneet Suomen mestaruuksia myös yhdistetyssä hiihdossa, alppihiihdossa, painonnostossa ja voimanostossa. Seura on järjestänyt 1960-luvulta alkaen Suomen merkittävimpiin vuosittaisiin hiihtotapahtumiin kuuluvat Rukan Talvikisat.


title: Kuusamon Erä-Veikot

text: Mahtavimmillaan Kuusamon Erä-Veikkojen maastohiihtäjät olivat 1960-luvun lopulla ja 1970-luvun alussa. Seuran hiihtäjistä Kalevi Oikarainen voitti 50 kilometrin maailmanmestaruuden Tatrassa 1970. Seuran viestijoukkue voitti vuonna 1967 ensimmäisen nelimiehisillä joukkueilla hiihdetyn viestin SM-kilpailun ja jäi seuraavien 12 vuoden aikana vain kahdesti ilman mestaruutta. Vuonna 1973 seura saavutti viestissä kaksoisvoiton. Seuran menestynein hiihtäjä 2000-luvulla on ollut Keijo Kurttila, joka on voittanut Suomen mestaruuden neljä kertaa henkilökohtaisessa sprintissä ja kerran sprinttiviestissä sekä edustanut Suomea arvokisoissa.


title: Istuin Piedrajoen rannalla ja itkin

text: Istuin Piedrajoen rannalla ja itkin (alkuteos "Na margem do rio Piedra eu sentei e chorei" 1994) on Paulo Coelhon kirjoittama romaani. Kirjan on suomentanut Jarna Piippo, ja sen on julkaistu suomeksi ensimmäisen kerran vuonna 1997. Kirja on julkaistu Suomessa myös nimellä "Piedrajoen rannalla istuin ja itkin".


title: Istuin Piedrajoen rannalla ja itkin

text: Kirjan päähenkilönä on nuori nainen, Pilar, kirja kertoo siitä, kun hän kohtaa vanhan rakastettunsa. Pilar lähtee rakastettunsa kanssa matkalle Ranskaan. Ranskan Pyreneillä, pienessä kylässä he pohtivat elämän tarkoitusta ja miettivät omaa erikoista suhdettaan. luksi täynnä vaikeuksia, kun syytökset ja kauna nousevat vuosien jälkeen pintaan. Mutta Piedrajoen rannalla, Ranskan Pyreneiden pienessä kylässä, he pohtivat elämän suuria kysymyksiä ja tarkastelevat uudelleen omaa erikoista suhdettaan.


title: Zahir

text: Zahir on brasilialaisen Paulo Coelhon romaani. Kirjassa kuuluisa kirjailija huomaa sotakirjeenvaihtajana toimivan vaimonsa kadonneen. Hän ei tiedä syytä siihen ja hänelle tulee pakkomielle totuuden selvittämisestä. Vaimon etsintä johtaa hänet pitkälle matkalle Pariisista Aasiaan, ja hän myös kasvaa sisäisesti.


title: Zahir

text: Kirjan on suomentanut Sanna Pernu, ja sen on julkaissut suomeksi Bazar Kustannus.


title: Iller

text: Iller on Baijerissa virtaava Tonavan sivujoki. Joki saa alkunsa Alpeilla Oberstdorfin lähellä Itävallan rajaa ja yhdistyy Tonavaan 147 kilometrin päässä Ulmissa. Noin 50 kilometrin matkalla Iller muodostaa Baijerin ja Baden-Württembergin rajan.


title: Kääpiövalas

text: Kääpiövalas ("Caperea marginata") on eteläisellä pallonpuoliskolla elävä hetulavalaslaji. Se on niistä pienin ja sitä pidetään tavallisesti heimonsa ainoana lajina.


title: Kääpiövalas

text:
Kääpiövalas on 5–6 metrin pituinen ja voi painaa 4,5 tonnia. Naaraat ovat koiraita suurempia. Selkä ja kyljet ovat tumman harmaita. Väritys tummenee valaan ikääntyessä. Vatsapuoli on valkoinen. Selkäevä kaartuu taaksepäin ja sijaitsee ruumiin takapuolella. Evät ovat pienet, kapeat ja pyöreähköt ja tummemmat kuin muu ruumis. Pyrstön keskellä on pieni lovi. Pää on pienehkö ja siinä on pieni sierainaukka. Yläleuka on silovalaiden tapaan kaareva. Kidassa on 210–230 hetulaa kummallakin puolella. Niiden pituus voi olla 69 senttiä ja ne ovat väritykseltään vaaleaneltaisia. Kääpiövalalaan hetulat ovat vahvemmat ja taipuisammat kuin muilla hetulavalailla. Kurkussa on kaksi uurretta, jotka laajentavat sitä hieman ruokailun aikana. Kylkiluita on enemman kuin millään muulla hetulavalaalla.
Kääpiövalas luokiteltiin aemmin silovalaisiin, mutta kuuluu nykyään omaan heimoonsa, vaikka sillä on silovalaiden kanssa monia yhteisiä piirteitä kuten yläleuan kaarevuus.


title: Kääpiövalas

text: Kääpiövalasta tavataan eteläisen pallonpuoliskon lauhkeissa merialueilla Antarktiksen ympäristössä Tyynessä valtameressä ja Atlantissa. Kääpiövalaasta on vain muutamia varmennettuja havaintoja avomereltä. Kääpiövaltaita tiedetään kuitenkin rantautuneen Argentiinassa, Falklandinsaarilla, Chilessä, Namibiassa, Etelä-Afrikassa, Australiassa ja Uudessa-Seelannissa.


title: Kääpiövalas

text: Niitä tavataan muun muassa Tasmanian, Etelä-Australian, Etelä-Afrikan ja Falklandinsaarten alueella. Kääpiövalaiden määrää ei tiedetä, ja niitä nähdään harvoin. Sen levinneisyysalue on kuitenkin laaja, eikä siihen kohdistu ihmisen aiheuttamia suuria uhkia ja toisaalta lajia tavataan satunnaisesti jopa 80 yksilön parvissa. Sitä pidetään siksi elinvoimaisena lajina. Lajin suurimpia uhkia lienevät ryöstökalastus ja elinympäristön muutokset..


title: Kääpiövalas

text:
Kääpiövalaat liikkuvat yleensä yksin tai pareittain, mutta jopa 80 valaan ryhmiä on havaittu. Niiden elintavoista tiedetään kuitenkin hyvin vähän. Ei ole varmuutta elävätkö perheryhminä tai muista sosiaalisista piirteistä. Kääpiövalaat ovat nopeita ja vahvoja uimareita
Kääpiövalaat syövät lähinnä krillejä ja hankajalkaisia, joita ne siivilöivät vedestä muiden hetulavalaiden tapaan.
Kääpiövalas naaraat synnyttävät yhden poikasen noin 11 kuukauden kantoajan jälkeen. Poikasen imetysajaksi on arvioitu 6–12 kuukautta. Synnytys tapahtuu luultavasti rantavesissä ja matalissa vesissä keväällä tai kesällä.


title: Kääpiövalas

text: Michelangelo Bisconti kuvasi vuonna 2012 "Miocaperea pulchran", uuden kääpiövalaslajin, jolloin kääpiövalas ei olisikaan heimonsa ainoa laji. Hän sijoitti tutkimuksessaan Neobalaenidae-heimon yhdessä silovalaiden kanssa yläheimoon Balaenoidea. Sen sijaan Fordycen ja Marxin (2013) kladististen tutkimusten mukaan nämä kaksi lajia kuuluvat aiemmin sukupuuttoon kuolleena pidettyyn heimoon Cetotheriidae.


title: Mikkelin Hiihtäjät

text: Mikkelin Hiihtäjät on vuonna 1934 perustettu mikkeliläinen urheiluseura. Se on tunnettu erityisesti maastohiihtoseurana, mutta sen urheilijat ovat saavuttaneet Suomen mestaruuksia myös alppihiihdossa, ja kesälajeista suunnistus kuuluu sen lajivalikoimaan. Seura on järjestänyt 1930-luvulta alkaen vuosittaiset Porrassalmen Hiihdot.


title: Mikkelin Hiihtäjät

text: Mikkelin Hiihtäjien ensimmäinen maastohiihdon menestyskausi oli 1960-luvun alussa, jolloin seuran kirkkain tähti oli olympiamitalisti Arto Tiainen. Seuran kaikkien aikojen menestyksekkäin hiihtäjä on Harri Kirvesniemi, jonka johdolla seura voitti vuosina 1979–1986 ennätykselliset kahdeksan peräkkäistä Suomen mestaruutta miesten viestihiihdossa. Kahtena vuonna mestarimiehistöön kuului myös Arto Tiaisen poika Hannu Tiainen.


title: Nigulisten kirkko

text: Nigulisten eli Pyhän Nikolaoksen kirkko () on keskiaikainen kirkkorakennus Tallinnassa. Se on pyhitetty Nikolaos Ihmeidentekijälle, kalastajien ja merimiesten suojeluspyhimykselle. Kirkko rakennettiin alun perin 1200-luvulla, mutta se tuhoutui osittain toisessa maailmansodassa Neuvostoliiton suorittamissa Tallinnan ilmapommituksissa. Kunnostustöiden jälkeen kirkko on toiminut taidemuseona ja konserttisalina. Se sijaitsee Toompeanmäen juurella.


title: Nigulisten kirkko

text: Tallinnan Pyhän Nikolaoksen kirkon perustivat ja rakennuttivat 1200-luvulla Gotlannista saapuneet saksalaiset kauppiaat vuosina 1230–1275. Kaupungin ollessa vielä linnoittamaton, kirkolla oli huomattavia puolustusrakennelmia. Tallinnan linnoituksen valmistuttua 1300-luvulla kirkko menetti puolustuksellisen tarkoituksensa ja siitä tuli tavallinen keskiaikainen seurakuntakirkko. Alkuperäisestä kirkkorakennuksesta on jäljellä vain muutamia säilyneitä osia.


title: Nigulisten kirkko

text: Kirkko sai nykyisen ulkoasunsa vuosina 1405–1420, kun keskikäytävää korotettiin sivukäytäviä korkeammalle ja kirkko suunniteltiin uudelleen täysbasilikaksi. Kirkon tornia korotettiin vuonna 1515 ja siihen asennettiin myöhäisgoottilainen piikki. Myöhäisellä 1600-luvulla tornia vahvistettiin. Goottilainen piikki korvattiin barokin tyylisuuntaa edustavalla piikillä, jota myöhemmin korotettiin useita kertoja. Nykyisin tornilla on korkeutta 105 metriä.


title: Nigulisten kirkko

text: Pyhän Nikolaoksen kirkko oli ainoa kirkkorakennus Tallinnassa joka jäi täysin sivuun protestanttisen uskonpuhdistuksen mukana tulleesta pyhäinkuvien tuhoamisesta 1520-luvulla.


title: Nigulisten kirkko

text: Maaliskuun 9. päivänä vuonna 1944 kirkko kärsi merkittäviä vaurioita neuvostoliittolaispommituksissa toisessa maailmansodassa. Pommitusten aikaan saama tulipalo syöksi kirkon raunioihin ja tuhosi suurimman osan sen sisätiloista. Suurin osa taideaarteista kuitenkin säilyi, sillä ne ehdittiin evakuoida kirkosta pois ennen pommituksia. Kirkon jälleenrakennustyöt käynnistettiin vuonna 1953 ja lopullisesti kirkko valmistui vuonna 1981. Kirkon torni joutui jälleen tulipalon runtelemaksi lokakuun 12. päivänä vuonna 1982. Kunnostuksen jälkeen kirkko avattiin vuonna 1984 taidemuseona ja konserttisalina. Museoon on sijoitettu Viron taidemuseon keskiaikaisen taiteen kokoelma.


title: Nigulisten kirkko

text: Tallinnan Pyhän Nikolaoksen kirkon huomattavin taideteos on lyypekkiläisen Bernt Notken 30-metrisen maalauksen "Kuolemantanssi" (Totentanz) alkuosa myöhäiseltä 1400-luvulta. Kirkon pääalttari on puolestaan rakennettu vuosina 1478–1481. Sen rakensi niin ikään lyypekkiläinen Herman Rode.


title: Viattomat äänet

text: Viattomat äänet () on Luis Mandokin ohjaama elokuva vuodelta 2004. Elokuva kertoo El Salvadorin sisällissodasta lapsen kokemana, ja se perustuu toisen käsikirjoittajan Oscar Orlando Torresin lapsuuteen. Elokuvan pääosassa näyttelee Carlos Padilla.


title: Pyhän Nikolaoksen kirkko

text:
Pyhän Nikolaoksen kirkko tai Pyhän Nikolauksen kirkko voi viitata seuraaviin kirkkoihin:
Luovutettu Karjala


title: Sami Lindström

text: Sami Lindström (s. 31. tammikuuta 1978 Kankaanpää) on suomalainen entinen pesäpalloilija.


title: Sami Lindström

text: Sami Lindström on edusti Kankaanpään Mailaa suurimman osan uranstaan. Miesten edustusjoukkueeseen hän pääsi 1990-luvun puolivälissä. Kaudella 2007 hän voitti Ykköspesiksen lyöjätilaston kolmella kunnarilla ja 60 tavallisella juoksulla. Aiemmin hän pelasi ulkokentällä kopparin paikalla, mutta myöhemmin hän oli lähes poikkeuksetta lyöjäjokerin tehtävissä Pattijoen Urheilijoissa.


title: Sami Lindström

text: Lindströmistä käytetään lempinimeä "Linssi". Ammatiltaan hän on kaihdinmyyjä.


title: Malmi Vilppula

text: Malmi Kyllikki Vilppula (vuodesta 1941 oik. Järvenkylä; 20. helmikuuta 1911 Räisälä – 7. kesäkuuta 2000 Helsinki) oli suomalainen oopperalaulaja, äänialaltaan sopraano. Hänet tunnettiin lempinimellä "Räisälän satakieli".


title: Malmi Vilppula

text: Vilppula opiskeli Helsingin Konservatoriossa. Hänen opettajiaan olivat siellä Väinö Lehtinen ja Oiva Soini sekä yksityisesti myös Hanna Granfelt ja Paul Hansen. Ensikonserttinsa hän piti Helsingissä 13.3.1933.


title: Malmi Vilppula

text: Vilppula oli kiinnitettynä Helsingin Kansanteatteriin 1935–1944 ja sen jälkeen Suomen Kansallisoopperaan vuoteen 1963. Hän ohjasi oopperaluokkaa Sibelius-Akatemiassa vuosina 1964–1967 sekä Helsingin Konservatoriossa 1972–1976.


title: Malmi Vilppula

text: Malmi Vilppulan puoliso oli Teknos-Tehtaat Oy:n perustaja Yrjö Järvenkylä. Heille syntyi kolme lasta: dosentti Sirkka-Liisa Valle, professori Marjatta Rautio ja tutkimusjohtaja Jyri Järvenkylä.


title: Kalevan kisat 1949

text: Kalevan kisat järjestettiin vuonna 1949 Kymissä 20.–21. elokuuta. Järjestävä paikkakunta oli ensimmäisen kerran maalaiskunta. Kilpailupaikkana oli vasta valmistunut Karhulan keskuskenttä. Kilpailupaikka sijaitsee nykyisin Kotkan kaupungissa ja sijaitsi vuosina 1951–1976 Karhulan kauppalassa. Kalevan maljan voitti Tampereen Pyrintö. Naiset kilpailivat omissa yleisurheilun mestaruuskisoissaan Varkaudessa 14. elokuuta.


title: Kalevan kisat 1949

text: Kilpailut järjestettiin Varkaudessa 14. elokuuta.


title: Kalevan kisat 1950

text: Kalevan kisat järjestettiin vuonna 1950 Jyväskylässä 12.–13. elokuuta. Kisapaikkana oli Harjun kenttä. Kalevan maljan voitti Tampereen Pyrintö. Maratonjuoksu kilpailtiin Miehikkälässä 23. heinäkuuta. Kymmenottelu järjestettiin Lappeenrannassa 2.–3. syyskuuta. Naiset kilpailivat omissa mestaruuskisoissaan Valkeakoskella 12.–13. elokuuta.


title: Kalevan kisat 1950

text: Kilpailut järjestettiin Valkeakoskella 12.–13. elokuuta.


title: Jorma Valtonen (pituushyppääjä)

text: Jorma Olavi Valtonen (29. maaliskuuta 1923 Sakkola – 31. toukokuuta 2001) oli suomalainen pituushyppääjä.


title: Jorma Valtonen (pituushyppääjä)

text: Seinäjoen Urheilijoita edustanut Valtonen voitti pituushypyn Suomen mestaruuden vuosina 1949 ja 1950. Kahdesti hän ylsi SM-hopealle ja kerran pronssille. Kalevan kisoissa hän lisäksi sijoittui 110 metrin aitajuoksussa viidenneksi vuonna 1949.


title: Jorma Valtonen (pituushyppääjä)

text: Valtonen sijoittui Helsingin 1952 olympialaisten pituushypyssä parhaana suomalaisena viidenneksi tuloksella 716 cm. Seuraavana vuonna hän hyppäsi ennätyksekseen 736 cm. Hän osallistui urallaan 11 maaotteluun vuosina 1949–1953 ja voitti lajinsa kahdesti.


title: Jorma Valtonen (pituushyppääjä)

text: Valtonen myös pelasi pesäpallon SM-sarjassa yhden kauden edustaen Seinäjoen Maila-Jusseja. Hän oli SVUL:n Etelä-Karjalan piirin yleisurheiluvalmentajana vuosina 1952–1965 ja toimi aktiiviuransa jälkeen muun muassa Parikkalan Urheilijoiden puheenjohtajana 1960–1982 sekä Suomen Urheiluliiton liittovaltuuston jäsenenä 1959–1978 ja johtokunnan jäsenenä 1963–1964.


title: Thaimaan kulttuuri

text: Thaimaan kulttuuri on saanut paljon vaikutteita Intiasta, Kiinasta ja muista Kaakkois-Aasian maista. Keskeistä nyky-Thaimaan identiteetille on theravada-buddhalaisuus, joka kulkeutui Ceylonilta 1200-luvulla. Thaimaassa harjoitettuun buddhalaisuuteen on sekoittunut piirteitä ja tapoja brahmalaisuudesta , vanhoista henkiuskonnoista ja esi-isien palvonnasta. Keskeinen yhdistävä tekijä näissä on ajatus jälleensyntymisestä. Islamilla on vankka sija etenkin muslimivaltaisissa etelän maakunnissa, joiden asukkaat ovat sukua malaijeille.


title: Thaimaan kulttuuri

text: Maan rajojen sisällä asuu valtaväestön thaiden ohella lukuisia "vuoristolaiskansoja" ("chao khao"), joita on yhdeksän virallisesti tunnustettua heimoa, tunnetuimpina hmongit, lisut, lasut, mienit, akhat ja karenit. Monet vähemmistökansallisuuksista ovat levittäytyneet ympäröivien Myanmarin, Laosin, Kambodžan tai Malesian alueelle yli valtakunnanrajojen ja ovat säilyttäneet perinteiset tapansa huolimatta thaiyhtenäiskulttuurin suuresta vaikutuksesta. Thaimaan koillisosan, Isanin, thai-laot muodostavat kolmasosan maan väestöstä. Kiinalainen vähemmistö on suuri ja vaikutusvaltainen ryhmä varsinkin Bangkokin alueella.


title: Thaimaan kulttuuri

text: Nykyaikaisen mediakulttuurin läpitunkema maa kunnioittaa edelleen vanhoja perinteitä, kuningasta, munkkeja ja valtauskontoa theravada-buddhalaisuutta, joita pidetään yhteiskunnan tukipilareina. Buddhalaisen opin tutkimuskeskukset ja hengelliset laitokset, watit, ovat jokaisen yhteisön ja kylän keskeisimpiä paikkoja, jotka huolehtivat myös sairaista ja köyhistä.


title: Thaimaan kulttuuri

text: Valtakunnan lippua pidetään suuressa arvossa, ja kansallislaulu soitetaan radiossa ja televisiossa päivittäin klo 8.00 aamulla ja 18.00 illalla. Vielä aivan hiljattain oli yleistä, että hymni kuulutettiin rautatieasemilla, kylien keskustoissa ja pikkukaupungeissa katujen varsilla olevista kaiuttimista, mutta Bangkokissa ja muissa suuremmissa keskuksissa tapa on hävinnyt. Hymnin soidessa kansa seisahtuu kuuntelemaan kansakunnan tunnusta. Elokuvateattereissa ennen jokaista näytäntöä noustaan samoin ylös kunnioittamaan hallitsevaa monarkkia, kun kuninkaallinen tunnuslaulu Phra Barami soitetaan ennen elokuvan alkua.


title: Thaimaan kulttuuri

text: Thaimaan kansallisurheilulaji on taistelulajeihin kuuluva "muay thai" eli thainyrkkeily. Muay thai -mestarit ovat palvottuja tähtiä ja palvonnan kohteita siinä kuin suosituimmat tv-julkkikset ja pop-artistitkin. Thaimaassa hyvin yleinen ajanviete on lentopalloa muistuttava takraw, jota pelataan jaloilla, ja ruumiin ulokkeilla, mutta ei käsillä. Olympialaisissa thaimaalaiset urheilijat ovat menestyneet parhaiten nyrkkeilyssä ja painonnostossa.


title: Thaimaan kulttuuri

text: Ruokailu on Thaimaassa osa sosiaalista kanssakäymistä ja sen funktion ymmärtäminen avaa oven thai-ihmisten sydämiin. Ruokailun merkitystä kuvaa osuvasti thaissa yleinen tervehdys , joka kuuluu "kin khao ry jang" - 'joko olet syönyt (riisiä)?'. Monimuotoisen thaikeittiön perusta on thairiisi, jota höystetään tulisilla curreilla (kaeng), kasviksilla ja kalalla tai äyriäisillä. Vaikka chili ei kuulunut ennen Kolumbuksen matkoja thaikeittiöön, on se nykyään yhtä erottamaton osa thaikulttuuria kuin buddhalaisuus. Chilin käyttö on ollut kuumassa ilmastossa perinteinen keino säilyttää ruoka syömäkelpoisena. Lisäksi sen nauttiminen laskee ruumiinlämpöä hikoilun tuloksena. Perusmakuja on viisi: makea, hapanimelä, katkera, suolainen ja polttava. Suolasirottimen ja ketsupin sijasta käytetään maustekastikkeita, kuten kalakastiketta ja chilikastiketta. Ruokailuvälineinä käytetään lusikkaa ja haarukkaa, joista ensimmäistä käytetään pääasiallisesti. Etniset thait syövät puikoilla lähinnä vain nuudeleita. Leipä ja maitotuotteet ovat länsimaisina varsin uusia tulokkaita.


title: Thaimaan kulttuuri

text:
Thaimaassa kättelyn sijasta liitetään kädet yhteen kuin rukouksessa ja nostetaan käsivarret ylös lähelle kasvoja. Samalla voidaan taivuttaa ylävartaloa tai päätä kumarrusta muistuttavalla tavalla. Tätä kutsutaan termillä "wai". Iäkkäille ja korkea-arvoisemmille osoitetaan kunnioitusta syvemmällä wailla, sillä Thaimaa on edelleen luokkayhteiskunta, jossa jokainen tietää asemansa hierarkiassa. Tietyt ruumiinosat ovat toisia arvokkaampia ja puhtaampia. Pää on kaikkein pyhin, ja siihen koskemista tulee välttää. Jalkapohjat on pidettävä istuessa sivulla, ja kengät on riisuttava astuttaessa thaikotiin tai temppeliin. Thait arvostavat hillittyä käytöstä ("chai jen") ja puhtautta, sekä hyvää konservatiivista pukeutumista. Olkapäitä tai sääriä paljastavia vaatteita ei tulisi julkisesti käyttää. Nudismi on tiukasti pannassa, eikä vastakkaisten sukupuolten välisiä tunteita ole totuttu näyttämään avoimesti. Käsikädessä kulku miehen ja naisen kesken on edelleen tabu vanhempien ihmisten keskuudessa, vaikka nuoret ovatkin omaksuneet vapaampia länsimaisia tapoja.
Perinteinen thaimusiikki-instrumentti on metallofoneihin tai gamelansoittimiin lukeutuva ksylofonia etäisesti muistuttava "ranat", jonka taitajia ja opettajia pidetään suuressa arvossa. Klassisen musiikin asemaa pitää Thaimaassa pi phat, mutta modernimpi syvien kansankerrosten luk thung kerää suurimmat kuuntelijamäärät niin radiosoittojen kuin myydyn musiikin määrällä mitattuna. Länsimaisesta rockmusiikista on Thaimaassa kehittynyt melodinen kitarasäesteinen "string" (Sek Loso) ja kantaa ottava "phleng phya chiwit", jonka pani alulle Caravan. Protestilauluun rinnastettavan lajityypin tunnetuin popularisoija on Carabao. Länsimainen taidemusiikki ei toistaiseksi ole saanut Thaimaassa merkittävää jalansijaa.


title: Thaimaan kulttuuri

text: Ensimmäinen thaiksi kirjoitettu tunnettu dokumentti on peräisin Sukhothain kuninkaan Ramkhamhaengin aikana pystytetystä "piirtokirjoituksesta no. 1" vuodelta 1283 tai 1292. Ensimmäisenä runoteoksena pidetään itse kuninkaan kirjoittamaa "Suphasit Phra Ruangia" ('kuningas Ruangin mietelauseita'). 1300-luvulla kuningas Li Thai kirjoitti proosateoksen "Traiphum Phra Ruang" (Phraruangin kolme maailmaa'). Ayutthayan kaudella kirjallisuus, etenkin runot, olivat suosittu taiteen laji, mutta kirjallisuus tuhoutui kaupungin mukana 1767. Kuningas Narain aikana "nirat"-tyyliksi kutsuttu runomitta kehittyi huippuunsa. Lajityypin mestariteoksena pidetään "Khlong Kamsuan Siprat" -nimistä teosta.


title: Thaimaan kulttuuri

text: Rattanakosinin (Bangkokin) kaudella Chao Phraya Phra Khlang kirjoitti ensimmäisen proosamuotoisen thairomaanin. Thaimaan kansalliskirjailijaksi nostettu, Shakespeareen verrattu Sunthorn Phu (1786–1855) käytti mestariteoksensa, eeppisen runoelman "Phra Aphaimanin" kirjoittamiseen yli kaksikymmentä vuotta.


title: Thaimaan kulttuuri

text: 1900-luvulla nimekkäitä kirjailijoita ovat olleet prinssi Akat Damkoeng, jonka "Lakhon haeng chiwit" ('elämänmeno') julkaistiin 1929, Si Burapha, jonka tärkein teos on "Songkhram chiwit" ('elämän taistelu') ja Dokmai Sot, jonka teos "Phu dii" ('jalot ihmiset') käsittelee paikallisen ja länsimaisen kulttuurin yhteentörmäystä.


title: Thaimaan kulttuuri

text: Toisen maailmansodan jälkeen kirjallisuutta on käytetty usein politiikan ja kritiikin välineenä. Kukrit Pramoj kirjoitti selvästi antikommunistisen romaanin "Phai daeng" ('punainen bambu'). 1970-luvulla nousevan opiskelijaliikkeen suosikkirunoilijan aseman sai Angkhan Kanlayanaphong. Kriittistä yhteiskunnallista analyysia nähtiin Chit Phumisakin postuumisti julkaistussa teoksessa "Fighter of a New Generation" (, 1974).


title: Thaimaan kulttuuri

text: Perinteinen thaimaalainen rakennustaide käytti materiaalinaan melkein yksinomaan puuta, joka koristeltiin taidokkailla leikkauksilla. Pitkään vain uskonnollisiin rakennuksiin oli sallittua käyttää kestävämpää materiaalia, mistä johtuen muinaisista kaupungeista ovat jääneet jäljelle vain viharat, ubosotit ja chedit, jotka rakennettiin poltetusta tiilestä ja kivestä.


title: Thaimaan kulttuuri

text: Ayutthayan tuhon jälkeen sen entinen loisto siirrettiin Bangkokiin sellaisenaan, mutta 1800-luvun lopulla selvästi länsimaiset vaikutteet ja arkkitehdit saapuivat hoviin. Tuloksena saatiin nähdä eklektisiä yhdistelmätyylejä, kuten Chulalongkornin aikana englantilaisen arkkitehdin suunnittelema kuninkaallinen palatsi "Chakri Mahaprasat", jonka kupolit kuningas muutti thailaisiksi suippotorneiksi.


title: Thaimaan kulttuuri

text: Perinteinen puusta tai bambusta rakennettu thaitalo rakennettiin tolpille, joiden suojissa pidettiin kotieläimiä, kuten vesipuhvelia. Katto oli jyrkkä ja leveät räystäät suojasivat auringolta ja sateelta. Maasta nostettuna rakenne oli kuumankosteassa ilmastossa viileä, tuulettui hyvin ja suojasi villieläimiltä. Talo saatettiin pystyttää veden äärelle tai jopa sen pinnalle kelluvana, sillä vesireittejä käytettiin kulkureitteinä, koska teitä ei juurikaan ollut. Asuintalot tehtiin irrotettavista seinäelementeistä, jotka voitiin purkaa ja koota toisaalle, kun tarvetta ilmeni. Pilarien määrä ja talon ilmansuunnat oli tarkoin määritelty buddhalaisuuteen sekoittuneen henkiuskonnon sanelemien ehtojen mukaan.


title: Thaimaan kulttuuri

text: Vanhat tavat ja uskomukset heijastuvat edelleen Thaimaan nykyarkkitehtuurissa, jossa tontin rajalle pystytetään henkien talo, ja buddhalaiset munkit vihkivät ostoskeskukset ja pilvenpiirtäjät käyttöönsä. Puu on väistynyt betonin, tiilen ja lasin tieltä. Suuri väestönkasvu ja valtausoikeuden piirissä olevan maan loppuminen ovat nostaneet maan hintaa myös varsinaisten kasvukeskusten ulkopuolella, minkä vuoksi rivitalotyyppinen ja kerrostalorakentaminen on yleistä pienilläkin paikkakunnilla. Länsimainen antiikin Roomasta ja Kreikasta lainattu muotokieli elää rinta rinnan thailaisen ornamentiikan kanssa. Tuiki tavallinen talotyyppi kaupungeissa on kolmikerroksinen kauppiastalo "aakhaan phaanit", jonka katutasossa on liiketiloja peltisten rullaovien rivistön takana.


title: Kalevan kisat 1938

text: Kalevan kisat järjestettiin vuonna 1938 Helsingissä 6.–8. elokuuta. Kilpailut käytiin samana kesänä valmistuneella Olympiastadionilla. 5 000 metrin juoksussa kymmenen kilpailijaa alitti 15 minuutin rajan. Kalevan maljan voitti Helsingin Kisa-Veikot. Kymmenottelu järjestettiin Hangossa 17.–18. syyskuuta.


title: Kalevan kisat 1939

text: Kalevan kisat järjestettiin vuonna 1939 Helsingissä 26.–28. elokuuta. Kilpailut käytiin Olympiastadionilla. Kalevan maljan voitti Helsingin Kisa-Veikot. Kymmenottelu järjestettiin Joensuussa 2.–3. syyskuuta.


title: Mike Piazza

text: Michael Joseph ”Mike” Piazza (s. 4. syyskuuta 1968) on yhdysvaltalainen entinen baseballpelaaja. Hän teki Major League -debyyttinsä 1. syyskuuta 1992. Viimeisen pelinsä Piazza pelasi 30. syyskuuta 2007.


title: Mike Piazza

text: Piazza syntyi ja vietti lapsuutensa Pennsylvaniassa. Hänen veljensä kummisetä oli valmentajalegenda Tommy Lasorda, ja hän itse sai henkilökohtaista opetusta Ted Williamsilta. Hän on 12-kertainen All-Star-pelaaja.


title: Mike Piazza

text: Piazza pelasi uransa aikana seuraavissa ammattijoukkueissa:Näyttelijä-malli Alicia Rickter ja Piazza menivät naimisiin 29. tammikuuta 2005. Parin ensimmäinen lapsi, tytär Nicoletta Veronica Piazza, syntyi New Yorkissa 3. helmikuuta 2007.


title: Jack Kramer

text: John Albert ”Jack” Kramer (1. elokuuta 1921 – 12. syyskuuta 2009) oli yhdysvaltalainen tennispelaaja. Hän syntyi Las Vegasissa, Nevadassa, mutta muutti 13-vuotiaana perheineen Kalifornian San Bernadinoon.


title: Jack Kramer

text: Kramer oli lajinsa suurimpia nimiä 1940-luvulla. Hän voitti yhden kaksinpelimestaruuden Wimbledonissa ja kaksi Yhdysvaltain avoimissa. Vuosina 1946 ja 1947 hän kuului Davis Cupin voittaneeseen joukkueeseen. Vuoden 1947 Wimbledon-finaalissa hän voitti maanmiehensä Tom Brownin ennätyksellisen lyhyessä ajassa, 47 minuutissa. Ottelussa pelattiin vain 24 peliä, mitä vähemmällä on miesten kaksinpelin Wimbledon-finaaleissa toisen maailmansodan jälkeen selvitty vain neljä kertaa.


title: Jack Kramer

text: Kramer opiskeli floridalaisessa Rollins Collegessa ja sai vuonna 1968 paikan International Tennis Hall of Famesta Rhode Islandissa.


title: Bill Brown (kriketinpelaaja)

text: William Alfred "Bill" Brown (31. heinäkuuta 1912 – 16. maaliskuuta 2008) oli australialainen maajoukkuetason kriketinpelaaja. Hän aloitti uransa 1930-luvulla ja palveli toisessa maailmansodassa, mutta jatkoi pelaamistaan ammattitasolla sen jälkeenkin.


title: Bill Brown (kriketinpelaaja)

text: Brown syntyi Queenslandin Toowoombassa, mutta muutti 3-vuotiaana perheineen Sydneyyn. Hän kuului The Invinciblesiksi nimettyyn aussijoukkueeseen, joka lajin ensimmäisenä teki vuonna 1948 kierroksen Englannissa häviämättä kertaakaan. Hän oli vuonna 1939 yksi "Wisden Cricketers of the Year" -pelaajista ja eteni joukkuekapteeniksikin.


title: Bill Brown (kriketinpelaaja)

text: Brown sai vuonna 2000 Australian ritarikunnan mitalin saavutuksistaan kriketin alalla. Hän eli 95-vuotiaaksi.


title: Hannes Reichelt

text: Hannes Reichelt (s. 5. heinäkuuta 1980 Altenmarkt im Pongau, Itävalta) on itävaltalainen alppihiihtäjä, supersuurpujottelun maailmanmestari vuodelta 2015 ja maailmancup-voittaja kaudelta 2007–2008.


title: Hannes Reichelt

text: Reichelt saavutti pronssia junioreiden MM-kilpailujen supersuurpujottelussa Kanadassa helmikuussa 2000. Torinon olympialaisissa 2006 hän oli samassa lajissa kymmenes. Garmisch-Partenkirchenin MM-kilpailuissa 2011 Reichelt oli hopealla supersuurpujottelussa. Schladmingissa 2013 hän sijoittui samassa lajissa neljänneksi. Vailissa / Beaver Creekissä 2015 Reichelt saavutti kultaa supersuurpujottelussa ja oli kolmastoista syöksylaskussa. Sankt Moritzin MM-kilpailuissa 2017 hän sijoittui supersuurpujottelussa kymmenenneksi. Pyeongchangin olympialaisissa 2018 hän oli supersuurpujottelussa yhdestoista ja syöksylaskussa kahdestoista.


title: Hannes Reichelt

text: Reichelt on kilpaillut maailmancup-tasolla kaudesta 2001–2002 lähtien. Hän sai ensimmäisen palkintokorokepaikkansa oltuaan toinen supersuurpujottekilpailussa Val Gardenassa 20. joulukuuta 2002. Ensimmäisen voittonsa hän sai samassa lajissa Beaver Creekissä 1. joulukuuta 2005.


title: Frank Middlemass

text: Frank Middlemass (28. toukokuuta 1919 – 8. syyskuuta 2006) oli englantilainen näyttelijä, joka tunnetaan parhaiten vuosina 1992–1993 esittämästään Dr. Alex Ferrenbyn roolista tv-sarjassa "Sydämen asialla". Hän näytteli myös sarjassa "As Time Goes By" vuosina 1993–2005, mikä jäikin hänen viimeiseksi roolikseen. Middlemass liittyi brittiarmeijaan 19-vuotiaana ja haavoittui Dunkirkissä vuonna 1940. Hän erosi armeijasta 30 vuoden ikäisenä ollessaan everstiluutnantti.


title: Claude Cheysson

text: Claude Cheysson (13. huhtikuuta 1920 – 15. lokakuuta 2012) oli ranskalainen sosialistisen puolueen poliitikko.


title: Claude Cheysson

text: Cheysson syntyi Pariisissa ja aloitti työnsä ulkoministeriössä vuonna 1948. Hän toimi muun muassa suurlähettiläänä Indonesiaan (1966–1969), Euroopan komission jäsenenä (1973–1981, 1985–1988), maansa ulkoministerinä (1981–1984) ja europarlamentaarikkona (1989–1995).


title: Claude Cheysson

text: Cheyssonille on myönnetty useita kunnianosoituksia, kuten Kunnialegioonan komentajan arvo.


title: Sonic Chronicles: The Dark Brotherhood

text: Sonic Chronicles: The Dark Brotherhood (varmistamatonta nimeä käytetty Sonic RPG) on uusin Sonic the Hedgehog -pelisarjan osa, minkä kehityksestä vastaa kanadalainen roolipeli kehittäjä Bioware, joka on nyt osa Electronic Artsia. Se on ensimmäinen varsinainen roolipeli muodossa oleva Sonic-peli. Peli julkaistiin syyskuussa vuonna 2008 Amerikassa ja Euroopassa ja vuotta myöhemmin Japanissa.


title: Sonic Chronicles: The Dark Brotherhood

text: Päihitettyään tohtori Eggmanin, Sonic lähtee lomalle luontoon pariksi vuodeksi, kunnes saa puhelun, jossa Tails kertoo Marauders-ryhmän kidnapanneen hänet sekä Knucklesin ja saanneen kuusi seitsemästä Kaaossmaragdista.


title: Sonic Chronicles: The Dark Brotherhood

text: Tri. Eggman on myös varmistettu vihollishahmoksi peliin, mutta ei pääpahikseksi. Peli esittelee uuden hahmon, Shaden, mutta ei ole vielä tietoa mikä tai kuka hän on.


title: Sonic Chronicles: The Dark Brotherhood

text: Sonic Chronicles: The Dark Brotherhood muistuttaa ohjauksiltaan teknisesti monia Nintendo DS-konsolille valmistettuja Final Fantasy-pelejä, sillä siinä pelaaja voi tutkia erilaisia alueita ja liikuttaa hahmoa kosketuskynän avulla, jolla hoidetaan myös kaikki erilaisten vihollisten kanssa käytävät taistelutkin, hahmoista kaikkia ei ole heti saatavilla, vaan pelaaja kohtaa ja saa avatuksi uusia pelaajia kun hän etenee peliä, mutta parin hahmon kohdalla täytyy suorittaa kuitenkin joku tehtävä sen eteen että saa hahmon pelattavaksi. Tässä pelissä jokaisella pelattavalla hahmolla on omia kykyjä, joilla voi suorittaa joitakin asioita kuten Sonicilla voi juosta suurimman juoksunopeuden tarvitsevien kiemuroiden läpi ja Tailsillä voi puolestaan lentää parhaimman lentokyvyn vaativien rotkojen yli, vaikka joillakin hahmoilla saattaakin olla kyky suorittaa useampaakin asiaa, silti niillä ei välttämättä voi esim. hakata rikki ihan mitä tahansa hakattavia esineitä, sillä rikottavien esineiden kestävyys on luokiteltu kolmeen eri tasoon kuten hahmojenkin kykytasot. Peli sisältää uudistusten lisäksi paljon lukuisia perinteitä muista Sonic-peleistä kuten sen että tälläkin kertaa kerättävinä esineinä on sormuksia ja ympäri maailmaa piilotettuja Chao-olentojen munia joista saatavilla Chaoilla voi kehittää mahdollisten hahmojen kykyjä, esim. antaa lisää hyökkäystehoa tai puolustustehoa.


title: Sonic Chronicles: The Dark Brotherhood

text: Peli sisältää lukuisia Sonic-pelisarjan peleistä tuttuja tasoja kuten Green Hill Zonen ja Central Cityn sekä uusia tasoja kuten Blue Ridge Zonen ja Metropolisin. Taistelumekanismit on tehty myös muistuttamaan aika paljon Final Fantasy-sarjan pelejä. Taisteluissa pelaajalla on käytettävinään hahmojen perushyökkäysten lisäksi erikoishyökkäyksiä, joita voi tehdä SP-pisteiden avulla. Jokaisella hahmolla on omanlaiset erikoishyökkäyksensä tai kykynsä joissa tekee hahmo joko yksinään tai muutaman muun toverin kanssa erikoishyökkäyksen, ryhmähyökkäyksiä voi tehdä vain silloin kun pelaaja käyttää taisteluissa ryhmähyökkäyksessä tarvittavia hahmoja. Sonicin erikoisiskuihin kuuluu mm."Triple Tornado" jossa Sonic tekee Tailsin ja Knucklesin kanssa tornadon, josta ne hyökkää vihollisten kimppuun ja "Spin Dash Attack" jossa Sonic tekee yksin pyörteen joka vahingoittaa vihollisia.